qundao/data-zh-poetry huggingface dataset:
禪人并化主寫真求贊·其二一
作者：釋正覺
朝代：宋

枯木形骸，野雲蹤跡。
照兮夜色月摩，默也潭空秋入。
三千界，露半身。
九萬里，成一息。
隨類應緣，何翅百億。
禪人并化主寫真求贊·其二一〇
作者：釋正覺
朝代：宋

全心之相，全相之心。
寫成這箇，聊應而今。
天蒼蒼兮白鳥沒，水深深兮紅鱗沉。
月鈎雲餌，玉線金針。
一般料理兮，妙出威音。
禪人并化主寫真求贊·其二一一
作者：釋正覺
朝代：宋

是兮不是，別兮不別。
水冷涵秋，山寒带雪。
傳家之印兮中間無文，常用之針兮兩頭無穴。
遊世之身雲月閒，說禪之口河漢决。
自然隨順因緣，向道不乖時節。
禪人并化主寫真求贊·其二一三
作者：釋正覺
朝代：宋

額顱高，眼孔深。
畫工不識，誰是知音。
江湖爛爛兮月還有魄，丘壑閑閑兮雲自無心。
幾處相逢不會喚，蓑衣篛笠賣黄金。
禪人并化主寫真求贊·其二一九
作者：釋正覺
朝代：宋

雲水性調，叢林氣高。
肚皮束篾，版齒生毛。
十方身虛空樣放，二升米拄杖頭挑。
禪人并化主寫真求贊·其二一二
作者：釋正覺
朝代：宋

髮之白兮高峯早雪，目之青兮古澗先秋。
月炯炯兮自有光通犀角，草蒼蒼兮誰能硬按牛頭。
禪人并化主寫真求贊·其二一八
作者：釋正覺
朝代：宋

何須魁斗之名高，不在山川之氣豪。
有口挂壁，亡牛奏刀。
縱橫佛用，分付兒曹。
禪人并化主寫真求贊·其二一四
作者：釋正覺
朝代：宋

器宇廓落，形像乾枯。
一點徹靈府，萬年空劫壺。
青原門下識麟角，黄檗床頭捋虎鬚。
死中還活兮活中還死，無中却有兮有中却無。
禪人并化主寫真求贊·其二七
作者：釋正覺
朝代：宋

只是箇人，到處分身。
萬水中間月，百華頭上春。
不外一法，不受諸塵。
生處熟也疏處親，默時說也靜時神。
鉢盂著飯飽還喜，拄杖入拳饑放嗔。
禪人并化主寫真求贊·其二七七
作者：釋正覺
朝代：宋

棃杖橫膝，衲衣擁肩。
默爲佛事，情忘世緣。
家風空掃四壁，活計冷坐三椽。
見聞聲色外相討，破曉青山啼杜鵑。
禪人并化主寫真求贊·其二七九
作者：釋正覺
朝代：宋

碧寒眼腦，黧黑面皮。
佛魔銷鑠處，自己住持時。
針或聯線，機不掛絲。
風月渡河無夜色，水天連霽有秋姿。
禪人并化主寫真求贊·其二七二
作者：釋正覺
朝代：宋

默而耀，虛而照。
借用不慳，合體無兆。
石牛卧而青山寒，木馬嘶而明月曉。
有底般人，相逢恰好。
禪人并化主寫真求贊·其二七八
作者：釋正覺
朝代：宋

是心絕緣，寒灰不然。
是身無我，芭蕉不堅。
獨靈兮卓卓，湛存兮綿綿。
春逐華枝長短，月隨水器方圓。
禪人并化主寫真求贊·其二七六
作者：釋正覺
朝代：宋

髮際點白，眼眶含青。
情枯歷歷，智照靈靈。
形骸如槁木，蹤跡肖流萍。
月明四海犀通暈，春在百華蜂採馨。
禪人并化主寫真求贊·其二七四
作者：釋正覺
朝代：宋

眉眼分明，風柳柔青。
心膽純一，野華吐赤。
了無物礙自由人，還得觀音妙智力。
連城不割誰肯休，相如却奪秦王璧。
禪人并化主寫真求贊·其二三
作者：釋正覺
朝代：宋

漆黑眸子，梔黄面皮。
智靜霽月相照，身閒野雲不羈。
該抹把手陳尊宿，細膩點頭王老師。
針兮線兮明聯暗綴，音兮律兮自拍獨吹。
你道是誰，芙蓉之孫兮丹出之兒。
禪人并化主寫真求贊·其二三〇
作者：釋正覺
朝代：宋

功轉密藏，尋蹤跡以無方。
影現益彰，歷因緣而有常。
身分塵剎普，舌拄梵天長。
心心不觸菩提用，法法無依般若光。
禪人并化主寫真求贊·其二三一
作者：釋正覺
朝代：宋

冥冥而覺，全真絕學。
海口自吞，駟舌須縮。
圜混有光兮老蚌之胎，空同無物兮枯龜之殻。
箇事而窮通，作家不啐啄。
語出科模，用無稜角。
叢林笑相看面也萎萎羸羸，三棒打不回頭也齷齷齪齪。
禪人并化主寫真求贊·其二三七
作者：釋正覺
朝代：宋

鬚髮衰殘，空山雪寒。
眉目清淡，野水秋還。
一念萬年了塵劫，十方三世同正觀。
翡翠天晴而清虛廓徹，珊瑚海月而光焰波瀾。
現形說法應機感，笑指俱胝百草端。
禪人并化主寫真求贊·其二三三
作者：釋正覺
朝代：宋

性得淵源，窮通自然。
潭寒龍蛻骨，松老鶴成仙。
無心白雲出岫，有應明月浮川。
相逢借伴人間世，遊戲塵塵三昧緣。
禪人并化主寫真求贊·其二三九
作者：釋正覺
朝代：宋

靜之不昏，湛而若存。
動之不渾，用而亡痕。
入見離微之根，出遊幻化之門。
赤水之求故罔象而珠得，庖丁之伎乃亡牛而刃奔。
百川碧漲，三月紅繁。
海不失於潮信，華自得於春恩。
禪人并化主寫真求贊·其二三二
作者：釋正覺
朝代：宋

精神矍爍，化工模邈。
我轉一機，誰持六鑒。
是非生奪璧之謀，黑白戰爛柯之著。
霽闊而河橫，潭空而月落。
禪人并化主寫真求贊·其二三五
作者：釋正覺
朝代：宋

片月在水，孤雲出山。
其靜而應，其動而閒。
體中不欲全露，用處只窺一斑。
重重樓閣門開也，彌勒不須輕手彈。
禪人并化主寫真求贊·其二三八
作者：釋正覺
朝代：宋

劫外遊神，環中契真。
幽靈自照，絕學爲鄰。
碧瑠璃海半夜月，赤珊瑚樹長年春。
專柔一氣，和光同塵。
心心不觸衲僧事，物物無私國土身。
禪人并化主寫真求贊·其二九〇
作者：釋正覺
朝代：宋

百般千樣，會歸一相。
一相無相識也無，廓與虛空等其量。
河淡秋清，夜寒月亮。
提携出也來人間，明明歷歷諸緣上。
禪人并化主寫真求贊·其二九一
作者：釋正覺
朝代：宋

性空無根，性水無垠。
應所知量，成其夢身。
閒閒對萬像，飄飄出諸塵。
物外有此不名物，人間有此沒事人。
禪人并化主寫真求贊·其二九七
作者：釋正覺
朝代：宋

地水火風，因緣會同。
見聞知覺，門戶疏通。
隨宜而得用，及盡而亡功。
明白機輪還自轉，相逢誰識大家翁。
禪人并化主寫真求贊·其二九三
作者：釋正覺
朝代：宋

幻起有形，智空無名。
秋生月窟，雲變乾城。
摩娑百戰胝瘢舊，向道而今老太平。
禪人并化主寫真求贊·其二九九
作者：釋正覺
朝代：宋

靜得其根，動應其門。
家傳從佛祖，機用付兒孫。
鑿開渾沌，派發崑崙。
借與煙光成草木，華華葉葉氣溫溫。
禪人并化主寫真求贊·其二九二
作者：釋正覺
朝代：宋

面皮微紫，眸子深青。
默臻閫奧，妙得門庭。
徹見二儀成一體，明知萬像不他形。
禪人并化主寫真求贊·其二九五
作者：釋正覺
朝代：宋

雪顛未乾，秋波更寒。
雲門舌不短，百丈鼻猶酸。
心傳一燈自光燄，口翻四海看波瀾。
間關半世，經歷百難。
報道頭家休喝彩，而今雙六已居盤。
禪人并化主寫真求贊·其二九八
作者：釋正覺
朝代：宋

野雪髮鬚，秋山肌膚。
物齊芳蝶夢，情盡露蟬枯。
跡弭水歸海，光回星轉樞。
言前薦得猶封殻，喝下承當又觸途。
天上天下，只箇規模。
禪人并化主寫真求贊·其二九六
作者：釋正覺
朝代：宋

松老皮皴，竹癯節稜。
髮白遠山雪，心明長夜燈。
回機歷歷，隨用騰騰。
因緣妙觸初無礙，箇是玲瓏岩下僧。
禪人并化主寫真求贊·其二九四
作者：釋正覺
朝代：宋

皮蒼老松，色暗焦桐。
微塵塵破，一印印空。
大千經卷鐘出礙，三世佛口谷吞風。
六門了用，雙眉有功。
禪人并化主寫真求贊·其二二
作者：釋正覺
朝代：宋

巖巖山有秋痕，淡淡雲無宿根。
入極一默之底，出成三昧之門。
用不勤，湛若存，澄弗清兮攪不渾。
禪人并化主寫真求贊·其二二〇
作者：釋正覺
朝代：宋

蒲寒柳衰，融懶顧癡。
坐穩實踰劫，心空佛是誰。
明而了妙，微而入離。
天清河漢闊，露冷斗杓垂。
借伴而來應供，分身在處成規。
百草頭邊春浩蕩，黄鶯之語對華枝。
禪人并化主寫真求贊·其二二一
作者：釋正覺
朝代：宋

巖壑之骨窪而隆，煙霞之氣溫而融。
其默而通，其應而沖。
流雲出谷，霽月行空。
十方三世兮，南北西東。
禪人并化主寫真求贊·其二二七
作者：釋正覺
朝代：宋

髮雪衰白而春晝長，目光寒碧而秋波揚。
采華之滋而蜜蜂忙，齊物之夢而蝴蝶狂。
體空影響，機動陰陽。
玉燭靜調天事業，薰風披拂水文章。
諸塵三昧，分身十方。
禪人并化主寫真求贊·其二二三
作者：釋正覺
朝代：宋

眉目岩岩，身心靜恬。
萬機自息，一默誰參。
虛空兮霽雲卷谷，清白兮夜月濯潭。
春入叢林兮謾道化工百億，神遊浩劫兮底意真超二三。
禪人并化主寫真求贊·其二二九
作者：釋正覺
朝代：宋

無言而言，默徹其源。
無用而用，虛含其動。
理窟之窮通，智機之變弄。
夕陽洲渚白鷗盟，韶晝園林蝴蝶夢。
禪人并化主寫真求贊·其二二二
作者：釋正覺
朝代：宋

清白之標，莊嚴匪銷。
袁安卧雪，許由棄瓢。
不萌枝上春苒苒，無影樹下秋寥寥。
借伴入廛來買賣，相逢莫怪不相饒。
禪人并化主寫真求贊·其二二五
作者：釋正覺
朝代：宋

髮白面黄，鼻直口方。
雲水精神老，叢林氣味長。
青蛇露時星爛爛，白鳥沒處煙蒼蒼。
印空有據，印泥成章。
家家門前柏樹子，豈獨趙州能對揚。
禪人并化主寫真求贊·其二二八
作者：釋正覺
朝代：宋

眼橫鼻直，氣清骨寒。
手眼外應金篦快，身心內照玉壺寬。
機絲交織兮春華蔟蔟，與物齊平兮夢蝶團團。
性習林泉，身心信緣。
長虹歛雨，照雪倚天。
頭頭物物隨宜說，剎剎塵塵各住禪。
妙觸出礙，幻成自然。
禪人并化主寫真求贊·其二二六
作者：釋正覺
朝代：宋

兩眼深秀，雙眉下垂。
面目嚴冷，身心古錐。
雲水盤遊，尋常夢於行脚。
叢林寂默，三十年之住持。
窮河漢於崑崙之椒，淵源親到。
拈斗杓於混沌之外，佛祖猶疑。
變通不倦，施設隨宜。
向道剎塵機用穩，却嫌石火電光遲。
禪人并化主寫真求贊·其二二四
作者：釋正覺
朝代：宋

鼻直口闊，目深眉低。
燈連少室，派接曹溪。
恰恰混不得，堂堂類不齊。
把手共語，出力相携。
春風浩浩，秋風凄凄。
禪人并化主寫真求贊·其二五
作者：釋正覺
朝代：宋

雲山之姿，水月之像。
大海之容，太虛之量。
受也的的無心，應也頭頭離相。
隨緣有照兮妙而不痕，徹底亡依兮空而不蕩。
禪人并化主寫真求贊·其二五一
作者：釋正覺
朝代：宋

真見無形，真得無名。
全超影響，妙出塵情。
夜冷露濡而斗濕，天空霽闊而河橫。
無住而住，無生而生。
相隨却到門門底，樓閣關開彈指聲。
禪人并化主寫真求贊·其二五三
作者：釋正覺
朝代：宋

寒竹癯長，蒼松老剛。
身心鐵石，肝膽冰霜。
秋天湛湛遠連水，賓雁冥冥初沒行。
却來借伴，隨事成章。
禪人并化主寫真求贊·其二五九
作者：釋正覺
朝代：宋

事不在容，智不到宗。
待雲雷而陶壁梭蟄，授衣鉢而盧老逃舂。
犀通半夜月，鶴夢千年松。
白髮蒼顔跛挈公，時人相笑老龍鍾。
禪人并化主寫真求贊·其二五二
作者：釋正覺
朝代：宋

松老有骨，竹癯無肉。
雪髮覆顛，霜眉映目。
須菩提坐空而談，維摩詰卷辨而默。
拈來何處不相逢，日面佛兮月面佛。
禪人并化主寫真求贊·其二五六
作者：釋正覺
朝代：宋

默而藏，妙而光。
月之輪窄，斗之柄長。
扶來草木春濡綠，奪去山川霜落黄。
相契可處，自然成章。
禪人并化主寫真求贊·其二五四
作者：釋正覺
朝代：宋

寫出老僧，形容可憎。
秋生眼角，雪點眉稜。
胸次有丘壑，口頭無葛藤。
功忘自據菩提座，照盡誰傳般若燈。
借光施設，恰恰相應。
禪人并化主寫真求贊·其二八
作者：釋正覺
朝代：宋

一相無相，虛空等量。
一身多身，物像俱春。
動也出岫之雲，靜也居谷之神。
現形說法也，剎剎塵塵。
禪人并化主寫真求贊·其二八一
作者：釋正覺
朝代：宋

是真非相，是相非真。
拈轉四大，不立一塵。
體合虛空有自己，用周法界無別人。
一葉落兮天下秋，一華開兮天下春。
禪人并化主寫真求贊·其二八七
作者：釋正覺
朝代：宋

鎖口而禪，篾腹而餓。
透出劫空心相微，不見秋毫身量大。
法憙爲食，法空爲座。
毗耶門戶打開，少室家風覷破。
言滿天下兮，而無口過。
禪人并化主寫真求贊·其二八三
作者：釋正覺
朝代：宋

去就清貧，擔何苦辛。
兀默三椽老，平生五合陳。
出家意謂了身，住院還相累人。
野水連天半夜月，叢林和氣十方春。
禪人并化主寫真求贊·其二八九
作者：釋正覺
朝代：宋

默握犛尾，誰撩虎鬚。
天水連秋色，魁杓夜轉樞。
應兮鑒像，答兮谷呼。
森羅萬像，縱橫也俱。
禪人并化主寫真求贊·其二八二
作者：釋正覺
朝代：宋

貧眉似促，饑眼覺大。
口噤禪遊，鼻通氣快。
心不萌箇處轉機，卦未兆阿誰來買。
應世隨緣，齪家得彩。
禪人并化主寫真求贊·其二八五
作者：釋正覺
朝代：宋

默默無思，閒閒不羈。
秋濯星河色，風吹月蕩漪。
二儀前是我，萬像裏名誰。
似難去取，决定相隨。
禪人并化主寫真求贊·其二八八
作者：釋正覺
朝代：宋

據胡床，握麈柄。
句中起倒，機頭偏正。
真得出思議，妙應亡眺聽。
徹二儀萬象根源，識諸佛歷代性命。
曲直逆順兮任縱任橫，長短方圓兮何少何剩。
禪人并化主寫真求贊·其二八六
作者：釋正覺
朝代：宋

額高眼深，該抹叢林。
人驚大膽，我自無心。
默轉機梭路，誰投鉢水針。
覿面相呈了也，擡頭何處相尋。
禪人并化主寫真求贊·其二六
作者：釋正覺
朝代：宋

默有心傳，休將相觀。
煙巢鶴夢，月窟蟾寒。
靜裏萬緣藏鼻孔，笑中百事見眉端。
而今鬚髮點半白，向道叢林歷百難。
禪人并化主寫真求贊·其二六〇
作者：釋正覺
朝代：宋

槁木之形，谷神之靈。
水冷看秋色，天空垂曉星。
一點心明兮非臺之鏡，大千卷出兮破塵之經。
禪人并化主寫真求贊·其二六一
作者：釋正覺
朝代：宋

源養而淵，燈傳未殘。
照分光燄，流演波瀾。
暫時還落薄，客事豈艱難。
春上燒瘢，綠生草端。
無心爲潤雲行麓，有應不留珠走盤。
禪人并化主寫真求贊·其二六七
作者：釋正覺
朝代：宋

妙出名象，非心非相。
混融古今，是相是心。
髮白曉霜厚，眼寒秋水深。
寄語山形拄杖子，大家相伴做叢林。
禪人并化主寫真求贊·其二六三
作者：釋正覺
朝代：宋

出入離微，偏正之機。
變通動靜，殺活之柄。
飛流電火兮持林際之威權，函蓋乾坤兮得雲門之號令。
相隨百草頭邊，恰恰初無欠剩。
禪人并化主寫真求贊·其二六九
作者：釋正覺
朝代：宋

頭上有骨，眼底無肉。
分影月隨流，閒心雲出谷。
萬緣圓應兮廓周大千，一點靈虛兮默照幽獨。
禪人并化主寫真求贊·其二六二
作者：釋正覺
朝代：宋

非思量處，無住而住。
離名象時，不爲而爲。
香象定中渡，寒蟾照復移。
世間了了虛空相，人事叢叢混沌眉。
飽參底句如何舉，飯罷摩挲篾肚皮。
禪人并化主寫真求贊·其二六五
作者：釋正覺
朝代：宋

寒淡相依，清白住持。
秋橫兩目，雪覆雙眉。
老兔推月河漢闊，賓雁沒煙星斗垂。
窮通有自，機用輸誰。
消得而今一瞬，不須別喚沙彌。
禪人并化主寫真求贊·其二六六
作者：釋正覺
朝代：宋

默默神澄，棱棱氣清。
河漢之月耿耿而不夜，蒹葭之風凄凄而有聲。
相逢便說無生話，萬像森羅作證明。
佛燈未寒，祖華未殘。
其傳今到你，其事素來難。
座須諸法空爲句，經在微塵破處看。
而今呈似，莫道相謾。
禪人并化主寫真求贊·其二六四
作者：釋正覺
朝代：宋

了心非相，了相是心。
皋禽夢寒琥珀樹，海月光射珊瑚林。
影摇風竹，響發秋碪。
萬像森羅俱演說，寶陀巖上有知音。
禪人并化主寫真求贊·其二四〇
作者：釋正覺
朝代：宋

白雲無根，青山有棱。
自得一句，妙出三乘。
和氣而春回百草，光明而焰續千燈。
淵默心傳諸佛體，家風獨許少林曾。
禪人并化主寫真求贊·其二四一
作者：釋正覺
朝代：宋

默而非緘，辨而罔談。
須菩提慧空了了，憍尸迦華雨毿毿。
更與剎塵分手眼，何妨機用見鎚鉗。
箇人自得，古佛同參。
禪人并化主寫真求贊·其二四七
作者：釋正覺
朝代：宋

遠山之雪兮髮毛衰白，大壑之秋兮眼稜寒碧。
水雲肝膽兮佛世之燈，叢林事業兮祖宗之脈。
龍梭錦機，金刀玉尺。
諸塵三昧兮還我自由，二儀萬像兮與宅平出。
禪人并化主寫真求贊·其二四三
作者：釋正覺
朝代：宋

衰形老容，瘦竹蒼松。
野食丹山鳳，雲吟枯木龍。
對機何似當臺鏡，扣應恰如隨杵鐘。
了無一物，還我盧舂。
禪人并化主寫真求贊·其二四九
作者：釋正覺
朝代：宋

天與之形，月皎河橫。
地與之儀，山高水低。
華燈連有據，桃李默成蹊。
十方三世混不得，萬像森羅類莫齊。
禪人并化主寫真求贊·其二四八
作者：釋正覺
朝代：宋

千年氣溫，琥珀松根。
半夜光吞，珊瑚月魂。
混沌鑿開，德雲下妙峯之頂。
崑崙推倒，張騫到盟津之源。
出岫之雲意閒暇，盈科之水流勢奔。
諸塵歷歷，三昧門門。
妙觸應緣還出礙，成家事業付兒孫。
禪人并化主寫真求贊·其二四六
作者：釋正覺
朝代：宋

秋生眉睫，雪積顛髮。
見偏正之往來，得離微之出沒。
閒閒霽雨之雲，爛爛濯波之月。
相隨來也入諸塵，妙觸門門自超越。
禪人并化主寫真求贊·其二四四
作者：釋正覺
朝代：宋

癡鈍之師，枯槁之姿。
鼻寒垂涕，眼老生黐。
玉懷石而矩，珠養蚌而規。
長短華枝春次第，東西波棹月相隨。
禪人并化主寫真求贊·其五
作者：釋正覺
朝代：宋

口闊鼻隆，神靜心空。
雪蘆岸稜遠，水天秋色同。
夜寒北斗垂金柄，月落西山藏玉弓。
真機宛轉，幻住圓融。
古佛自然交露柱，翻手覆手看變通。
禪人并化主寫真求贊·其五〇
作者：釋正覺
朝代：宋

鬚髮老如，眉目清亮。
秋生野水之中，雪照寒山之上。
湛海之心，吞川之量。
頭頭不爽機宜，處處相投穩當。
禪人并化主寫真求贊·其五七
作者：釋正覺
朝代：宋

野水秋清，寒蟾夜明。
氣像能虛白，家風自混成。
鼻快筒直，眼瞋角生。
太空同體而豁落，萬像同用而崢嶸。
人間有飯飽皮袋，默默憨憨謝太平。
禪人并化主寫真求贊·其五九
作者：釋正覺
朝代：宋

眉垂而楊，口默而方。
了見源底，浄極發光。
月魂排夜色，斗氣濯秋霜。
誰嫌眼上瞋生角，我道機前影不章。
禪人并化主寫真求贊·其五五
作者：釋正覺
朝代：宋

寒坐無言，孤藤在拳。
片心羣像外，一句萬機前。
身閑眼活，盤滑珠旋。
虛空故無壁落礙，解了十方三世緣。
禪人并化主寫真求贊·其五六
作者：釋正覺
朝代：宋

道隨緣而不變，源赴汲而不枯。
禪悅之食兮飽其腹，法空之座兮跏其趺。
青原自喜有麟角，黄檗誰嫌捋虎鬚。
禪人并化主寫真求贊·其五四
作者：釋正覺
朝代：宋

髮作殘雪之白，目带深秋之寒。
春山未暖，野水無瀾。
家風摩鼻孔，好事上眉端。
三世因緣兮半身而應，十方剎海兮一吸而乾。
禪人并化主寫真求贊·其八
作者：釋正覺
朝代：宋

太行盤紆，黄河泄舒。
肝膽明潔，胸膺廓虛。
清風未生齒頰，白雪已上眉鬚。
少林之默無他說，黄梅之舂不識書。
徹見本來人面目，名言安敢妄分疏。
禪人并化主寫真求贊·其八〇
作者：釋正覺
朝代：宋

氣清山秋，用光月浮。
一無所寄，六不得收。
任騰騰而異類，活鱍鱍而隨流。
天上天下，雲水自由。
禪人并化主寫真求贊·其八一
作者：釋正覺
朝代：宋

孤身雲閒，老髮雪白。
叢林眼孔清，河漢口門窄。
應時誰外諸緣，轉處自消一色。
崢嶸萬像森羅，向道與他平出。
禪人并化主寫真求贊·其八三
作者：釋正覺
朝代：宋

歲寒之姿，衰髮絲絲。
明白之傳，湛存綿綿。
秋空霽而天連水遠，夜色冷而河橫斗旋。
平買平賣兮將高就下，中規中矩兮隨方逐圓。
禪人并化主寫真求贊·其八九
作者：釋正覺
朝代：宋

赤肉一團，疏通數竅。
惟色惟聲，乃聽乃眺。
不借應而即真，不外虛而常照。
長時默坐亡世機，萬里青天絕飛鳥。
謂爾畫工，那得其妙。
禪人并化主寫真求贊·其八二
作者：釋正覺
朝代：宋

赤肉鑿竅，乾骨裹皮。
自然無我，你道是誰。
雙瞳秋點點，兩鬢雪絲絲。
筇倚床頭不去諸方行脚，口挂壁上欲學古人住持。
淵默有句，真得無師。
崖蜂春採薝蔔華，海鳥夢卧珊瑚枝。
禪人并化主寫真求贊·其八五
作者：釋正覺
朝代：宋

默默家風，如如規矩。
妙不可以言傳，真不可以相取。
明白月壺，廓清天宇。
物我情忘兮誰分爾汝。
禪人并化主寫真求贊·其八八
作者：釋正覺
朝代：宋

山之寒兮带雪，水之清兮含月。
默而靈兮卓卓妙存，靜而應兮塵塵光發，徹見離微兮任出任沒。
禪人并化主寫真求贊·其八六
作者：釋正覺
朝代：宋

智須轉色，浄還發光。
活眼唯自照，喜眉爲誰揚。
巍巍堂堂，煒煒煌煌，莫道儂家兮觸事面牆。
禪人并化主寫真求贊·其六
作者：釋正覺
朝代：宋

巖壑之間，草木之陽春。
江湖之上，風煙之精神。
髮鬚野雪，眉目秋津。
淵默入寒蟾之窟，圓明養老蚌之珍。
步步入塵，門門出身。
莫愁指端兮焦尾之曲，可意鈎上兮赤稍之鱗。
禪人并化主寫真求贊·其六〇
作者：釋正覺
朝代：宋

面孔何如，雪髮霜鬚。
秋明月窟，春發冰壺。
妙盡還移步，功忘聊放鋤。
拈來隨處成宗要，向道斯人德不孤。
禪人并化主寫真求贊·其六一
作者：釋正覺
朝代：宋

白髮顱上，青瞳眉底。
雪點疏林，秋明野水。
萬像自相投，一靈還不倚。
默默一塵入正受，歷歷諸塵三昧起。
禪人并化主寫真求贊·其六三
作者：釋正覺
朝代：宋

瀛涵崧鎮，深兮高兮。
默默之得，類之不齊。
一鼻直，兩眉低。
影像爾能半露，語言誰得全提。
少林九年兮，癡坐凄凄。
禪人并化主寫真求贊·其六九
作者：釋正覺
朝代：宋

癯山早寒，老木先槁。
心潛三界空，念動一塵眇。
太虛誰與增添，萬像何曾欠少。
止猶谷神唯自知，肯把閒身相攪擾。
禪人并化主寫真求贊·其六五
作者：釋正覺
朝代：宋

月犀得暈，霧豹養文。
有通有變，或合或分。
夜寒河濯斗，山潤石生雲。
妙湛體前明歷歷，從交天下樂忻忻。
禪人并化主寫真求贊·其六四
作者：釋正覺
朝代：宋

白髮星星，骨癯氣清。
雪浸山嵂屼，秋在水渟泓。
流琥珀兮澗松老，射珊瑚而波月明。
影落大千去也，何妨觸處崢嶸。
禪人并化主寫真求贊·其四
作者：釋正覺
朝代：宋

淵默湛存，道超見聞。
真照本有，妙盡新勳。
虛谷之神兮大千界滿，明月之影兮百億身分。
無住也浮萍流水，自由也飛鳥行雲。
得之有據，用之不勤。
禪人并化主寫真求贊·其四〇〇
作者：釋正覺
朝代：宋

淵默元成，至虛不盈。
體天地之含光，十方昭徹。
用陰陽之變態，萬像崝嶸。
百戰瘢知風雨信，垂頭兀兀老昇平。
禪人并化主寫真求贊·其四〇七
作者：釋正覺
朝代：宋

湛乎性源，遊乎度門。
動靜出礙，方圓不痕。
寒木得春晚，雪窗亡夜昏。
通塞也虛離實坎，變化也連乾斷坤。
六和合而無功兮脫略三千之界，萬差別而有據兮齊承一點之恩。
禪人并化主寫真求贊·其四〇三
作者：釋正覺
朝代：宋

祖祖家傳，心心印全。
混沌未受鑿，威音不得專。
蕉雷文象齒之所以，桂月暈犀角之能然。
水自竹來兮綠非假借，風從華過兮香有因緣。
禪人并化主寫真求贊·其四〇九
作者：釋正覺
朝代：宋

碧澗之松，煙巢之鶴。
野性閑閑，癯身卓卓。
江含月而練長，水連天而秋闊。
一點分明兮十方虛豁。
禪人并化主寫真求贊·其四〇五
作者：釋正覺
朝代：宋

本來無物，當處出生。
白毿毿之頭髮，烏律律之眼睛。
誰敢居尊宿，僧相奉老成。
現威儀，住滅定。
隨影響，放光明。
玳瑁海深難尋含月之蚌，珊瑚林沒誰見𩥇潮之鯨。
禪人并化主寫真求贊·其四〇八
作者：釋正覺
朝代：宋

這箇形容，緣報遭逢。
藏萬德於未兆，戢六用於無蹤。
雪陣血戰，玉田歷農。
影響若空谷，隨扣如霜鐘。
竿頭不是風幡動，知有此事還盧舂。
禪人并化主寫真求贊·其四〇六
作者：釋正覺
朝代：宋

兀兀默耕，天成地平。
一心無住住，萬像不生生。
起家空劫壺中句，借伴今時路上行。
攪叢林人七八處，令行而據。
握拄杖子四十年，師坐而橫。
用之不敝，虛而不盈。
禪人并化主寫真求贊·其四〇四
作者：釋正覺
朝代：宋

像取模畫，人成幻化。
得失一鬮，是非一馬。
建立摐摐，權行且且。
平貼而安，放蕩而野。
科臼弗存，軌儀何暇。
饑則餐，飽則罷。
硬而枕，軟而藉。
出世間於世間，藏天下於天下。
更問如何，之乎者也。
禪人并化主寫真求贊·其四一
作者：釋正覺
朝代：宋

這樣師僧，面目可憎。
名摸還不似，藏覆又何曾。
虛空闊無工夫挂劍，滄海深有伎倆挑燈。
抖擻頭陀備，玲瓏道者稜。
入閩借問，何如箇能。
禪人并化主寫真求贊·其四一一
作者：釋正覺
朝代：宋

目深額聳，口方鼻端。
秋雲消兮天青而闊，夜月上兮水白而寒。
看看，影像隨應兮明珠走盤。
禪人并化主寫真求贊·其四一七
作者：釋正覺
朝代：宋

了了常知，靈靈匪思。
妙空三世，圓包二儀。
針鼻長通線，梭臍細吐絲。
出谷白雲風斷送，盈科流水月相隨。
普應羣機兮，自然合宜。
禪人并化主寫真求贊·其四一三
作者：釋正覺
朝代：宋

雲水之身，山林之氣。
不專乎學，不遊乎藝。
默坐而心空，妙傳而道貴。
西風凄清秋有痕，長天碧浄雲無蒂。
從來佛祖真宗，只麽克承家世。
禪人并化主寫真求贊·其四一九
作者：釋正覺
朝代：宋

眉目精神，畫工裝點。
功轉玄微，了無絲糝。
秋天清而河氣澄明，夜水白而月魂瀲灧。
物物頭頭應化身，超出機前有刑典。
禪人并化主寫真求贊·其四一二
作者：釋正覺
朝代：宋

用得乎眉，體全乎鼻。
香象不羣，金毛無畏。
明妙吉之初心，入普賢之幻智。
回途放曠知不知，般若光中熟遊戲。
禪人并化主寫真求贊·其四一五
作者：釋正覺
朝代：宋

淵默而明，湛存而妙。
三世齊平，十方圓照。
月隨水而流，風入松而嘯。
相逢會有知音，向道自然同調。
禪人并化主寫真求贊·其四一八
作者：釋正覺
朝代：宋

衆流吞海，大澤藏山。
磨雲月兮蟾蜍膽冷，卧風波兮鷗鳥情閒。
禪人并化主寫真求贊·其四七
作者：釋正覺
朝代：宋

似則不是，是則不似。
動兮行雲，靜兮止水。
能隨緣，不墮類。
百草頭上老僧，二儀已前自己。
莫將此箇形骸，枉挂他人唇齒。
禪人并化主寫真求贊·其四三
作者：釋正覺
朝代：宋

鼻筒直，眼眶深。
默時自覺失却口，妙處誰會相傳心。
便與麽，只如今，影中辨取兮戶挂凋林。
禪人并化主寫真求贊·其四九
作者：釋正覺
朝代：宋

聞名不如見面，都盧是箇一件。
風埃鬧處常閒，行市貴時却賤。
圓珠不撥轉，精金久磨煉。
觸犯機鋒兮青天流電。
禪人并化主寫真求贊·其四二
作者：釋正覺
朝代：宋

心閑不被身礙，飯飽仍嫌口多。
妙應群機活卓卓，默傳一句圓陀陀。
呈似了也，還相識麽。
禪人并化主寫真求贊·其四二〇
作者：釋正覺
朝代：宋

廓然而瑩，了無餘影。
卓爾而存，豈有他痕。
靜非像也，徹見其源。
動順緣也，萌發其根。
用綿綿兮攪不渾。
禪人并化主寫真求贊·其四二七
作者：釋正覺
朝代：宋

行起解絕，宗全說缺。
根根塵塵兮元自現成，佛佛祖祖兮何勞施設。
本色當行家，賞音箇時節。
遲日風流轉柳腰，遷林語軟調鶯舌。
禪人并化主寫真求贊·其四二三
作者：釋正覺
朝代：宋

止水懷月，空山吐雲。
清白自若，高閒不羣。
丘壑性靈兮猿鶴得伴，江湖情味兮鷗鷺相分。
禪人并化主寫真求贊·其四二九
作者：釋正覺
朝代：宋

石上足蟠，人間念乾。
秋生眼角，喜入眉端。
丘壑之身心磈磊，叢林之肝膽衰殘。
澗月依稀，夜霜濯磨而氣韻清白。
岩松偃蹇，朔雪湔洗而精神翠寒。
行脚屨敗，住山篾寬。
點著破竈墮，呼回倒剎竿。
光陰催促三眠繭，風雨捫摩百戰瘢。
影像受鑑，音聲度垣。
寂默髑髏眼，光明赤肉團。
雲錦舒春兮華容光燄，潮雷卷雪兮海口波瀾。
掛拂之喝，拄杖之竄。
胡餅饅頭有變通而紹祖供職，蓮華荷葉沒科臼而說禪判宦。
相隨學步，莫似邯鄲。
禪人并化主寫真求贊·其四二二
作者：釋正覺
朝代：宋

顰而嗔，伸而悅。
默傳鼻孔家風，用付眉毛時節。
放下機投，展開漏洩。
十方三世兮同得同參，二儀萬像兮同聽同說。
禪人并化主寫真求贊·其四二五
作者：釋正覺
朝代：宋

髮皚皚而雪山，目湛湛而秋潭。
杖拂老伴，叢林飽參。
萬全非一有，二破却成三。
門門虛而正受，物物各自禪談。
春亭不要閒狼藉，華烏而今罷了銜。
禪人并化主寫真求贊·其四二八
作者：釋正覺
朝代：宋

亡牛刃游，罔象珠得。
沙漠漠而鷗寒，天蒼蒼而雁沒。
禪人并化主寫真求贊·其四二四
作者：釋正覺
朝代：宋

霜洗斗魁，秋生河漢。
形夭矯而長松參雲，氣澄明而餘潦退岸。
禪人并化主寫真求贊·其四五
作者：釋正覺
朝代：宋

形儀淡如，胸腹空虛。
懶不學佛，鈍不知書，靜應諸緣而無外，默容萬像而有餘。
齊物而夢蝶，樂性而觀魚。
渠正是我兮我不是渠。
禪人并化主寫真求贊·其四八
作者：釋正覺
朝代：宋

靜掩雙皮，喜揚兩眉。
秋容清水色，春信鬧華枝。
跛跛挈挈，憨憨癡癡，摩觸家風兮鼻孔纍垂。
禪人并化主寫真求贊·其四六
作者：釋正覺
朝代：宋

靈靈一物，名模不得。
長鯨居滄海之淵，老兔卧明月之窟。
已展不縮，拗直作曲。
只麽贏時會也無，不須喝彩兮盤中雙六。
禪人并化主寫真求贊·其四四
作者：釋正覺
朝代：宋

這箇儀形，叢林飯丁。
春山有雪髮衰白，秋水無風眼冷青。
妙明田地，浄潔門庭。
萬緣不倚活卓卓，一事不著空靈靈。
把手與藥兮誰尋本草，問津指源兮自得圖經。
禮三祖智鑑禪師塔
作者：釋正覺
朝代：宋

道無揀擇，水深山嶷。
祖無出沒，月寒天碧。
不萌枝上覺華春，無影樹頭靈鳥宅。
天柱巍峩兮星河瀉清，石牛哮吼兮洞雲生白。
禮五祖大滿禪師塔
作者：釋正覺
朝代：宋

黄梅果熟，白藕花開。
問唯佛性，種異凡胎。
衣傳南嶺人將去，松老西山我再來。
兩借皮囊成底事，一壺風月湛無埃。
禮四祖大醫禪師塔
作者：釋正覺
朝代：宋

祖道已傳，黄梅妙齡。
幻泡忽滅，白浄無形。
真相堂堂照膏火，教音默默鳴風鈴。
老松掛月寒方夜，凍鶴巢雲夢未醒。
禮投子青禪師塔
作者：釋正覺
朝代：宋

塔藏玉骨，雲抱山腰。
跡塵外泯，道光內昭。
度金針之玉線，續鳳絃之鸞膠。
壺春在而花芳枯木，夜鶴鳴而月浸孤巢。
家風清淡兮石牛飲水，兒孫秀拔兮天柱摩霄。
能仁翼長老寫師像求贊
作者：釋正覺
朝代：宋

行脚句親，住山迹陳。
默有餘味，言還失真。
金發響而出礙，玉雕文以喪純。
胸中器宇，眉底精神。
虎生三日食牛氣，海闊萬里吞舟鱗。
性得全提鼻，心傳不挂唇。
白雪家庭兮獨立腰齊之士，紅蕉棋局兮嘗觀柯爛之人。
萬壽暉長老寫師像求贊
作者：釋正覺
朝代：宋

空而無痕，綿綿體之若存。
卓而莫羣，恰恰用之不勤。
光明破夜月，淡泞出山雲。
無得而得，不聞而聞。
少林之傳默默，靈山之笑欣欣。
龍雷相送魚燒尾，豹霧俄披虎炳文。
齊物飄飄兮流夢似隨蝴蝶去，亡機蕩蕩兮清閒還與白鷗分。
薄了固保義寫予真請贊
作者：釋正覺
朝代：宋

靈靈而真，默默而神。
眉毛低蓋眼，鼻孔直欺唇。
千華上何須問佛，百草頭自然有春。
一微塵裏也來說法，三千界內不礙分身。
贊法雲昇律師
作者：釋正覺
朝代：宋

雲容閒而未收，月魄湛而不流。
嚴凈身器也依律而住，虛明神宇也唯道而遊。
凜凜清姿兮顛毛覆雪，寥寥霽色兮心鑑含秋。
贊芙蓉師祖真
作者：釋正覺
朝代：宋

鳳眼鶴形，宗門偉匠。
量外提撕，聲前敲唱。
據令兮長劍倚天，應機兮明珠在掌。
太虛有月兮老兔含霜，大海無風兮華鯨吹浪。
鄭成忠寫真求贊
作者：釋正覺
朝代：宋

智不能知，識不能識。
一氣輕清，雙瞳冷碧。
蓮開夢覺，十方虛殞於一時。
鯤蛻鵬摶，九萬里成乎一息。
物我普融，自他平出。
珠受色而不痕，劍揮空而何跡。
須更指響，彌勒閣開也許是重深。
塵剎分身，普賢毛孔也初非迫窄。
鄭通判母氏贊
作者：釋正覺
朝代：宋

法喜爲食，慈悲爲舍。
信佛是歸，視身如借。
住正念以唯勤，趣外塵而無暇。
機閑萬象光中，眼活髑髏眉下。
彼亡也夢蝶露蟬，自得也雲犀香麝。
神遊真浄兮天水同秋，心印妙明兮風月破夜。
雪竇宗長老茲寫師像以授天童知事壁龕而掛之乞語書其上
作者：釋正覺
朝代：宋

妙藏絕鄰，畢竟無身也清虛之理真。
幽靈獨神，須臾返色也自照之智親。
雲寒有雪意，天遠連秋津。
緣起佛種，覺生幻塵。
語細音柔，丹山鳳鶵之韻。
目深眉重，檀林師子之顰。
借位途中賓主，借功門裏君臣。
洞水逆流，望雲巖而半肯。
曹山顛酒，知清稅未全貧。
曲木床頭握麈尾，心傳一句付其人。
頌古一百則·其一〇〇
作者：釋正覺
朝代：宋

鉢裏飯，桶裏水，開口見膽求知己。
擬思便落二三機，對面忽成千萬里。
韶陽師，較些子。
斷金之義兮誰與相同，匪石之心兮獨能如此。
頌古一百則·其一〇一
作者：釋正覺
朝代：宋

見有不有，翻手覆手。
瑯琊山裏人，不落瞿曇後。
頌古一百則·其七一
作者：釋正覺
朝代：宋

作賊心，過人膽，歷歷縱橫對機感。
保福雲門也垂鼻欺唇，翠巖長慶也脩眉映眼。
杜禪和，有何限，剛道意句一齊剗。
埋沒自己也飲氣吞聲，带累先宗也面牆檐版。
頌古一百則·其七七
作者：釋正覺
朝代：宋

道環之虛靡盈，空印之字未形。
妙運天輪地軸，密羅武緯文經。
放開捏聚，獨立周行。
機發玄樞兮青天激電，眼含紫光兮白日見星。
頌古一百則·其七四
作者：釋正覺
朝代：宋

沒蹤跡，斷消息。
白雲無根，清風何色。
散乾蓋而非心，持坤輿而有力。
洞千古之淵源，造萬像之模則。
剎塵道會也處處普賢，樓閣門開也頭頭彌勒。
頌古一百則·其三一
作者：釋正覺
朝代：宋

一道神光，初不覆藏。
超見緣也是而無是，出情量也當而無當。
巖花之粉兮蜂房成蜜，野草之滋兮麝臍作香。
隨類三尺一丈六，明明觸處露堂堂。
頌古一百則·其三二
作者：釋正覺
朝代：宋

無外而容，無礙而沖。
門牆岸岸，關鎖重重。
酒常酣而卧客，飯雖飽而頹農。
突出虛空兮鳳摶妙翅，踏翻滄海兮雷送遊龍。
頌古一百則·其三六
作者：釋正覺
朝代：宋

日面月面，星流電卷。
鏡對像而無私，珠在盤而自轉。
君不見鉗鎚前百鍊之金，刀尺下一機之絹。
頌古一百則·其九三
作者：釋正覺
朝代：宋

別是非，明得喪。
應之心，指諸掌。
往來不往來，只者俱是藏。
輪王賞之有功，黄帝得之罔象。
轉樞機，能伎倆，明眼衲僧無鹵莽。
頌古一百則·其九六
作者：釋正覺
朝代：宋

石霜一宗，親傳九峰。
香煙脫去，正脈難通。
月巢鶴作千年夢，雪屋人迷一色功。
坐斷十方猶點額，密移一步看飛龍。
頌古一百則·其二七
作者：釋正覺
朝代：宋

松直棘曲，鶴長鳧短。
羲皇世人，俱忘治亂。
其安也潜鱗在淵，其逸也翔鳥脫絆。
無何祖禰西來，裏許得失相半。
蓬隨風而轉空，船截流而到岸。
箇中靈利衲僧，看取清凉手段。
頌古一百則·其二三
作者：釋正覺
朝代：宋

淡中有味，妙超情謂。
綿綿若存兮象先，兀兀如愚兮道貴。
玉雕文以喪淳，珠在淵而自媚。
十分爽氣兮清磨暑秋，一片閑雲兮遠分天水。
頌古一百則·其二九
作者：釋正覺
朝代：宋

鐵牛之機，印住印破。
透出毗盧頂𩕳行，却來化佛舌頭坐。
風穴當衡，盧陂負墮。
棒頭喝下，電光石火。
歷歷分明珠在盤，眨起眉毛還蹉過。
頌古一百則·其二二
作者：釋正覺
朝代：宋

挫來機，總權柄。
事有必行之威，國有不犯之令。
賓尚奉而主驕，君忌諫而臣佞。
底意巖頭問德山，一擡一搦看心行。
頌古一百則·其二六
作者：釋正覺
朝代：宋

一倒一起，雪庭師子。
慎於犯而懷仁，勇於爲而見義。
清光照眼似迷家，明白轉身還墮位。
衲僧家，了無寄，同死同生，何此何彼。
暖信破梅兮春到寒枝，凉飚脫葉兮秋澄潦水。
頌古一百則·其五〇
作者：釋正覺
朝代：宋

切瑳琢磨，變態肴訛。
葛陂化龍之杖，陶家居蟄之梭。
同條生兮有數，同條死兮無多。
末後句，只這是，風舟載月浮秋水。
頌古一百則·其五二
作者：釋正覺
朝代：宋

驢覷井，井覷驢。
智容無外，浄涵有餘。
肘後誰分印，家中不蓄書。
機絲不掛梭頭事，文彩縱橫意自殊。
頌古一百則·其五六
作者：釋正覺
朝代：宋

抗力霜雪，平步雲霄。
下惠黜國，相如過橋。
蕭曹謀略能成漢，巢許身心欲避堯。
寵辱若驚深自信，真情參跡混漁樵。
頌古一百則·其八一
作者：釋正覺
朝代：宋

夜壑藏舟，澄源著棹。
龍魚未知水爲命，折筯不妨聊一攪。
玄沙師，小塘老，函蓋箭鋒，探竿影草。
潜縮也老龜巢蓮，遊戲也華鱗弄藻。
頌古一百則·其八三
作者：釋正覺
朝代：宋

妙藥何曾過口，神醫莫能投手。
若存也渠本非無，至虛也渠本非有。
不滅而生，不亡而壽。
全超威音之前，獨步劫空之後。
成平也天蓋地擎，運轉也烏飛兔走。
頌古一百則·其八六
作者：釋正覺
朝代：宋

九包之雛，千里之駒。
真風度籥，靈機發樞。
劈面來時飛電急，迷雲破處太陽孤。
捋虎鬚，見也無，箇是雄雄大丈夫。
頌古一百則·其六
作者：釋正覺
朝代：宋

藥之作病，鑒乎前聖。
病之作醫，必也其誰。
白頭黑頭兮克家之子，有句無句兮截流之機。
堂堂坐斷舌頭路，應笑毗耶老古錐。
頌古一百則·其六七
作者：釋正覺
朝代：宋

天蓋地載，成團成塊。
周法界而無邊，折鄰虛而無內。
及盡玄微，誰分向背。
佛祖來償口業債，問取南泉王老師，人人只喫一莖菜。
頌古一百則·其六九
作者：釋正覺
朝代：宋

跛跛挈挈，㲯㲯毿毿。
百不可取，一無所堪。
默默自知田地穩，騰騰誰謂肚皮憨。
普周法界渾成飯，鼻孔纍垂信飽參。
頌古一百則·其六六
作者：釋正覺
朝代：宋

規圓矩方，用行舍藏。
鈍置棲蘆之鳥，進退觸藩之羊。
喫人家飯，卧自家床。
雲騰致雨，露結爲霜。
玉線相投透針鼻，錦絲不斷吐梭腸。
石女機停兮夜色向午，木人路轉兮月影移央。
頌古一百則·其六四
作者：釋正覺
朝代：宋

離念見佛，破塵出經。
現成家法，誰立門庭。
月逐舟行江練浄，春隨草上燒痕青。
撥不撥，聽丁寧，三徑就荒歸便得，舊時松菊尚芳馨。
頌古一百則·其四〇
作者：釋正覺
朝代：宋

絃筈相銜，網珠相對。
發百中而箭箭不虛，攝衆景而光光無礙。
得言句之總，持住遊戲之三昧。
妙其間也宛轉偏圓，必如是也縱橫自在。
頌古一百則·其四七
作者：釋正覺
朝代：宋

岸眉橫雪，河目含秋。
海口鼓浪，航舌駕流。
撥亂之手，太平之籌。
老趙州，老趙州，攪攪叢林卒未休。
徒費工夫也造車合轍，本無伎倆也塞壑填溝。
頌古一百則·其四五
作者：釋正覺
朝代：宋

巍巍堂堂，磊磊落落。
鬧處刺頭，穩處下脚。
脚下線斷我自由，鼻端泥盡君休斲。
莫動著，千年故紙中合藥。
頌古一百則·其四六
作者：釋正覺
朝代：宋

收把斷襟喉，風磨雲拭，水冷天秋。
錦鱗莫謂無滋味，釣盡滄浪月一鉤。
頌古一百則·其四四
作者：釋正覺
朝代：宋

絲綸降，號令分，寰中天子，塞外將軍。
不待雷驚出蟄，那知風遏行雲。
機底聯綿兮，自有金針玉線。
印前恢廓兮，元無鳥篆蟲文。
頌古二十一首·其一五
作者：釋正覺
朝代：宋

即日貴人，舊家貧漢。
兄弟相承，尊卑互換。
向晚途中眼不開，夜明簾外機旋轉。
騎牛戴帽異中來，百鍊真金色不變。
頌古二十一首·其一四
作者：釋正覺
朝代：宋

渠非老朽，不禮不受。
威音世前，毗盧頂後。
把定壺中白日長，觸著匣內青蛇吼。
良醫叮囑病人，服藥不如忌口。
頌古二十一首·其七
作者：釋正覺
朝代：宋

青山不異，白玉無瑕。
茫茫流水，擾擾黄花。
有佛處纖毫不立，無佛處萬別千差。
長安路上未歸客，尋溪由自摘楊花。
頌古二十一首·其二〇
作者：釋正覺
朝代：宋

翡翠簾垂，絲綸未濟。
紫羅帳合，視聽難通。
犯動毛頭，月昇夜扃。
密移一步，鶴出銀籠。
脫身一色無遺影，不坐同風落大功。
頌古二十一首·其二一
作者：釋正覺
朝代：宋

大衆退後，衲僧去就。
豈用機關，那容體究。
蓑翁老熟慣風波，橈棹不施船放溜。
頌古二十七首·其二三
作者：釋正覺
朝代：宋

水不洗水，金不博金。
昧毛色而得馬，靡絲絃而樂琴。
結繩畫卦有許事，喪盡真淳盤古心。
頌古十九首·其一一
作者：釋法全
朝代：宋

驢覷井，井覷驢，冬瓜葉上長葫蘆。
會不得，莫踟躕，定盤星上絕錙銖。
頌古十九首·其一四
作者：釋法全
朝代：宋

耳裏種田，滿口含烟。
鍾馗解舞十八拍，張老乘槎上九天。
偈二首·其二
作者：釋法因
朝代：宋

祖師妙訣，別無可說，直饒釘觜鐵舌。
未免弄巧成拙，凈名已把天機泄。
頌古三首·其一
作者：釋法忠
朝代：宋

秤鎚落井，只有秤衡。
兩兩相憶，分物不平。
方始取出乎鎚，忽又失卻秤衡。
始去鄰家借覓，衡上不曾釘星。
休休，重者從他重，輕者從他輕。
頌古
作者：釋法恭
朝代：宋

臘月燒山，對面熱謾。
瞥然悟去，身在長安。
咄哉無限未歸客，沙裏求油實可憐。
偈
作者：釋法明
朝代：宋

資福別無所補，五日一參擊鼓。
何曾說妙談玄，祇是粗言直語。
甘草自來甜，黄連依舊苦。
忽若鼻孔遼天，逢人切忌錯舉。
辭衆偈
作者：釋法明
朝代：宋

平生醉裏顛蹶，醉裏却有分別。
今宵酒醒何處，楊柳岸曉風殘月。
偈二首·其二
作者：釋法智
朝代：宋

三界無法，何處求心。
驚蛇入草，飛鳥出林。
雨過山堂秋夜靜，市聲終不到孤岑。
贊天童覺和尚
作者：釋法智
朝代：宋

烏頂雪眉，雲蹤鶴態。
貌出正偏，見非向背。
芙蓉月照兮太白峰高，丹鳳翔空兮瓊林玉碎。
覿面分明，兩彩一賽。
偈七首·其六
作者：釋法泉
朝代：宋

快人一言，快馬一鞭。
若更眼睛定動，未免紙裹麻纏。
脚下是地，頭上是天。
不信但看八九月，紛紛黄葉滿山川。
偈七首·其一
作者：釋法泰
朝代：宋

今朝正月已半，是處燈火繚亂。
滿城羅騎駢闐，交互往來遊翫。
文殊走入鬧籃中，普賢端坐高樓看。
偈七首·其二
作者：釋法泰
朝代：宋

渺渺邈邈，十方該括。
坦坦蕩蕩，絕形絕相。
目欲視而睛枯，口欲談而詞喪。
文殊普賢，全無伎倆。
臨濟德山，不妨提唱，龜吞陝府鐵牛，蛇咬嘉州大像。
嚇得東海鯉魚，直至如今肚脹。
偈七首·其四
作者：釋法泰
朝代：宋

南山起雲，北山下雨。
老僧更爲震雷聲，助發威光令遠布。
偈十三首·其一〇
作者：釋法泰
朝代：宋

久雨不晴，有理難伸。
雲霧長埋大野，簷聲不斷前旬。
阿喇喇，聞不聞。
補陀巖上客，應笑未歸人。
偈十三首·其一三
作者：釋法泰
朝代：宋

勿思惟，休造作，展手開拳咄咄咄。
隨意說，任天真，鎮州蘿蔔重三所。
堪笑老胡不知有，九年面壁太勞神。
偈十三首·其八
作者：釋法泰
朝代：宋

推真真無有相，窮妄妄無有形。
真妄兩無所有，廓然露出眼睛。
眼睛既露，見個什麽。
曉日爍開巖畔雪，朔風吹綻臘梅花。
頌古四十四首·其一〇
作者：釋法泰
朝代：宋

膠投漆，水和乳，一卷一舒，全賓全主。
誰言不落青黄，就中要人道取。
誰道取，分付鑊湯，熟蒸爛煮。
頌古四十四首·其一五
作者：釋法泰
朝代：宋

趙州三度喫茶，禾山打鼓難比。
休於句下尋求，識取口中滋味。
若識得，觀音院裏有彌勒。
頌古四十四首·其七
作者：釋法泰
朝代：宋

三界無法，何處求心。
山容雨過，松韻風吟。
橫眠倒臥無餘事，一任莓苔滿地侵。
頌古四十四首·其三五
作者：釋法泰
朝代：宋

河目海口，釘觜鏡舌。
雞宿鳳巢，素非其鴨。
直饒啐啄同時，未免當頭一劄。
頌古四十四首·其二六
作者：釋法泰
朝代：宋

雪峰古澗泉深，趙州石橋水苦。
若知異水同源，飲者不妨疑悟。
不從鼻孔入，白浪高三級。
從此不答話，豈免酬高價。
金剛圈子栗棘蓬，解透橫行四天下。
頌古四十四首·其四〇
作者：釋法泰
朝代：宋

三人證龜成鱉，井底泥牛氣噎。
直饒辯瀉懸河，有理亦難分雪。
耿耿孤光常皎潔。
偈
作者：釋法燈
朝代：宋

耳底泉聲，眼前山色。
簷頭雨滴，籬畔黄華。
嗈嗈新雁唳南雲，片片亭梧紅滿地。
偈四首·其一
作者：釋法秀
朝代：宋

山僧不會巧說，大都應箇時節。
相喚喫椀茶湯，亦無祖師妙訣。
禪人若也未相諳，踏著秤鎚硬似鐵。
偈四首·其三
作者：釋法秀
朝代：宋

寒雨細，朔風高。
吹沙走石，拔木鳴條。
偈頌一百三十三首·其一
作者：釋法薰
朝代：宋

雲門一棒，高峰三拜。
一家不知一家，各自保守疆界。
偈頌一百三十三首·其一〇一
作者：釋法薰
朝代：宋

布袋頭結，聖凡路絕。
蠟人冰，鵝護雪。
西天恁麽，此土還別。
偈頌一百三十三首·其一〇二
作者：釋法薰
朝代：宋

直下是，直下是，沒量大人，擡脚不起。
可憐伎死杜禪和，猶是嘵嘵掛唇齒。
偈頌一百三十三首·其一〇八
作者：釋法薰
朝代：宋

三通皷罷，簇簇上來。
諸人減却多少威光，南山入地三尺。
偈頌一百三十三首·其一〇四
作者：釋法薰
朝代：宋

溪東溪西水牯，四海五湖皇化。
俱胝指頭禪，一生受用不盡，趙州無揀擇，五年分疎不下。
南山忍俊不禁，今日輕酬重價。
偈頌一百三十三首·其一一
作者：釋法薰
朝代：宋

八月秋，何處熱。
杜衲僧，猶未瞥。
三更半夜眼聞，天上如何揀月。
偈頌一百三十三首·其一一〇
作者：釋法薰
朝代：宋

祖師門下，尺水丈波。
若也覷得破，輪王髻中珠分文不直。
若覷不破，迦葉糞掃衣價重娑婆。
千箇萬箇伎死禪和，臨濟德山將奈何。
偈頌一百三十三首·其一一三
作者：釋法薰
朝代：宋

東頭貴買，西頭賤賣。
田地穩密衲僧，不妨遊戲自在。
偈頌一百三十三首·其一一二
作者：釋法薰
朝代：宋

從上佛祖逆風揚塵，後代兒孫日中迷路。
却憶禾山老古錐，逢人偏道解打皷。
偈頌一百三十三首·其一一八
作者：釋法薰
朝代：宋

推不進前，約不退後。
臨濟白拈，未是好手。
南山不惜兩莖眉，玉筯空將撐虎口。
偈頌一百三十三首·其一一六
作者：釋法薰
朝代：宋

南斗七，北斗八。
風來樹動，魚行水濁。
諸人三十年後眼開，莫道南山有口無舌。
偈頌一百三十三首·其一一四
作者：釋法薰
朝代：宋

和尚子，莫妄想。
懷州牛喫禾，益州馬腹脹。
南山饒你七穿八穴，也未免手中痛棒。
偈頌一百三十三首·其一三一
作者：釋法薰
朝代：宋

通天大路，鐵壁萬重。
全機拶透，笑破虛空，羚羊掛角不留跡。
偈頌一百三十三首·其一九
作者：釋法薰
朝代：宋

東去亦是上座，西去亦是上座。
提水放火，看風使舵。
七出八沒，儒雅風流。
幾度黑風翻大海，何曾覆却釣魚舟。
偈頌一百三十三首·其一二
作者：釋法薰
朝代：宋

一日日，一時時，口如鼻，眼似眉。
左搓芒繩縛鬼子，倒將蒿箭射須彌。
偈頌一百三十三首·其一二〇
作者：釋法薰
朝代：宋

東西南北，𡎺著磕著，四維上下，天平地平。
佛法大有在，只是無人證明。
咄，我行荒草裏，你又入深村。
長者長法身，短者短法身。
袖頭打領，腋下剜襟，即不問你諸人。
偈頌一百三十三首·其一二七
作者：釋法薰
朝代：宋

釋迦已往，彌勒未生。
正當無佛世界，大地共樂昇平。
不圖打草，只要蛇驚。
偈頌一百三十三首·其一二五
作者：釋法薰
朝代：宋

指天指地，討甚巴鼻。
釘釘膠粘，刀刮水洗。
兒孫一杓香湯，大似恭而無禮。
偈頌一百三十三首·其一二八
作者：釋法薰
朝代：宋

九十日飯錢且置，漿水錢教誰還。
若是眼生三角，衲僧便解乘時豹變。
偈頌一百三十三首·其一五
作者：釋法薰
朝代：宋

九夏安居，眉毛廝結。
一人發真歸源，十方虛空迸裂。
偈頌一百三十三首·其一六
作者：釋法薰
朝代：宋

佛祖真機，曾無準的。
鈎鎖連環，刀挑不出。
石田有箇道處，未必諸人委悉。
摩訶般若波羅蜜，甚深般若波羅蜜。
偈頌一百三十三首·其七
作者：釋法薰
朝代：宋

善財採，文殊用。
殺人活人，臨機變弄。
直須親看海龍宮，莫看目前波浪湧。
偈頌一百三十三首·其七七
作者：釋法薰
朝代：宋

古今日月，依舊山河。
新年佛法，特地干戈。
水到滄溟不是波。
偈頌一百三十三首·其七三
作者：釋法薰
朝代：宋

風蕭蕭，雨蕭蕭，絲毫不動，平步丹霄。
便恁麽去，南山門下，土亦難消。
偈頌一百三十三首·其七九
作者：釋法薰
朝代：宋

明如日，黑如漆。
通天大路，萬重鐵壁。
南山口似血盆，爭敢妄通消息。
偈頌一百三十三首·其七二
作者：釋法薰
朝代：宋

獨能崗上，慧日峰前。
雲月是同，溪山各異。
正法眼，破沙盆。
勸君更盡一杯酒，西出陽關無故人。
偈頌一百三十三首·其七五
作者：釋法薰
朝代：宋

寸絲不掛，赤肉猶存。
黄頭碧眼，叫屈無門。
我行荒草裏，汝又入深村。
偈頌一百三十三首·其七八
作者：釋法薰
朝代：宋

盡大地不是自己，參天荆棘。
盡大地總是自己，滿目塵埃。
橫三豎四，捏聚放開。
要與南山相見，還我第一籌來。
偈頌一百三十三首·其七六
作者：釋法薰
朝代：宋

萬古長空，一朝風月。
有祖以來，話作兩橛。
石田好是明明說，八十翁翁嚼生鐵。
偈頌一百三十三首·其七四
作者：釋法薰
朝代：宋

赤肉團上，壁立萬仞。
臨濟德山，因邪打正。
羅紋結角，百匝千重。
等閑拋一釣，驚起碧潭龍。
偈頌一百三十三首·其三一
作者：釋法薰
朝代：宋

坦老勾賊破家，羅山就窠打劫。
勘證將來，未免髑髏敲磕。
偈頌一百三十三首·其三七
作者：釋法薰
朝代：宋

大地人人具眼，明星夜夜流輝。
瞿曇不著便，失却一雙眉。
後代兒孫那得知，一年一度亂針錐。
偈頌一百三十三首·其三九
作者：釋法薰
朝代：宋

透過牢關，縱橫獨步。
脚頭到處生涯，誰道此山無路。
偈頌一百三十三首·其三八
作者：釋法薰
朝代：宋

院無大小，衆無多寡。
有箇折脚鐺兒，要人提上挈下。
不墮功勳，不觸風化，千里追風看良馬。
偈頌一百三十三首·其九〇
作者：釋法薰
朝代：宋

巧盡拙出，水到渠成。
舉足下足，十字縱橫。
三千里外，已被南山換却眼睛。
偈頌一百三十三首·其九三
作者：釋法薰
朝代：宋

息慮迷源，明機自昧。
祖師知有處，諸人不知。
諸人知有處，祖師不會。
知不知，會不會，國有憲章，三千條罪。
偈頌一百三十三首·其九九
作者：釋法薰
朝代：宋

深固幽遠，無人能到。
山前一片閑田，松竹清風浩浩，缺齒老胡不得妙。
偈頌一百三十三首·其九二
作者：釋法薰
朝代：宋

取不得，捨不得，狀不得。
西天碧眼胡，盡力道不識。
識不識，臨際德山，太平姦賊。
偈頌一百三十三首·其九五
作者：釋法薰
朝代：宋

見得徹，用得親。
陽春不同調，入水見長人。
可惜黄金如糞土，撒向閻浮人不顧。
偈頌一百三十三首·其九八
作者：釋法薰
朝代：宋

天無門，地無戶。
文殊維摩，撒手歸去。
衲僧向這裏插得嘴，南山分半院與你住。
偈頌一百三十三首·其九六
作者：釋法薰
朝代：宋

飽叢林，沒量漢，法戰當先，清機歷掌。
假饒千佛出頭，也下一槌定當。
偈頌一百三十三首·其九四
作者：釋法薰
朝代：宋

有祖以來，遞相欺誑。
兩兩三三，隔靴抓癢。
山僧有口未曾開，早已龜毛長數丈。
偈頌一百三十三首·其二一
作者：釋法薰
朝代：宋

棒喝齊施，雷奔電掣。
本參事中，總沒交涉。
沒交涉，有來由，昨夜三更失却牛。
偈頌一百三十三首·其二三
作者：釋法薰
朝代：宋

去却一，拈得七。
通天大路，萬重鐵壁。
楓橋心肝五臟，一時剖出。
臭骨頭，信彩擲。
百千萬種神通，只消道箇不必。
偈頌一百三十三首·其二九
作者：釋法薰
朝代：宋

秋風高，秋葉脫。
亂走衲僧，天涯海角。
偈頌一百三十三首·其二五
作者：釋法薰
朝代：宋

識得心，山岳沉。
握金成土，握土成金。
脚後脚前，見成行貨。
少室峰前，交點不過。
偈頌一百三十三首·其二八
作者：釋法薰
朝代：宋

出一叢林，入一叢林。
不具參方眼，難透祖師心。
偈頌一百三十三首·其二四
作者：釋法薰
朝代：宋

雲月是同，溪山各異。
拽新羅與占波闘額，跛脚阿師猶落第二。
東西南北，甚處得來。
好是明明說，從教鴨聽雷。
偈頌一百三十三首·其五
作者：釋法薰
朝代：宋

晷運推移，日南長至。
佛法世法，因行掉臂。
高峰更囑諸人，第一莫眠冷地。
偈頌一百三十三首·其五〇
作者：釋法薰
朝代：宋

見聞覺知，行住坐卧。
眨上眉毛，早已蹉過。
赤脚唱山歌，路上無人和。
偈頌一百三十三首·其五一
作者：釋法薰
朝代：宋

直下是，直下是。
鈍鳥不離窠，良駒千萬里。
偈頌一百三十三首·其五七
作者：釋法薰
朝代：宋

明如日，黑如漆。
一犬吠虛，千猱啀寶。
山僧有口，多時掛壁。
却煩拄杖子，與諸人通箇消息。
東土衲子心粗，西天蠟人淚滴。
偈頌一百三十三首·其五九
作者：釋法薰
朝代：宋

有祖以來，無人奈何。
德山臨濟，特地干戈。
水到滄溟不是波。
偈頌一百三十三首·其五六
作者：釋法薰
朝代：宋

以大圓覺，無繩自縛。
爲我伽藍，凡聖交參。
身心安居，換水養魚。
平等性智，落在第二。
莫教辜負兩莖眉，九十日從今日始。
偈頌一百三十三首·其五四
作者：釋法薰
朝代：宋

兩日晴，三日雨。
衲僧皮草，無曬㫰處。
偈頌一百三十三首·其八〇
作者：釋法薰
朝代：宋

至道無難，惟嫌揀擇。
山河大地，日月星辰。
草木叢林，鳥獸人畜。
不是龍門客，切忌遭點額。
偈頌一百三十三首·其八七
作者：釋法薰
朝代：宋

摩耶佛母，現女主身。
退藏於密，得一以寧。
貴無敵，富無倫。
節逢壽慶，四海歡聲。
願將西祖真消息，仰祝皇齡萬萬春。
偈頌一百三十三首·其八二
作者：釋法薰
朝代：宋

不著佛求，不著法求，不著僧求。
春花爛熳，春事綢繆。
若將春意會，特地惹春愁。
偈頌一百三十三首·其八五
作者：釋法薰
朝代：宋

是句亦剗，非句亦剗。
公案見成，打疊不辨。
瞎馿趁隊過新羅，臨濟德山空眨眼。
偈頌一百三十三首·其八八
作者：釋法薰
朝代：宋

一不成，二不是。
建立乖宗，掃除失旨。
偈頌一百三十三首·其八六
作者：釋法薰
朝代：宋

眼似流星，機如掣電。
過得南山門，未見南山面。
天氣稍熱，別時相見。
偈頌一百三十三首·其八四
作者：釋法薰
朝代：宋

四月十五同結，此土西天不別。
殺盡安居，只得一橛，楊花不是天邊雪。
偈頌一百三十三首·其六
作者：釋法薰
朝代：宋

一徑直，二周遮。
衲僧會得，萬別千差。
庭前閑放目，春盡尚餘花，老胡不合過流沙。
偈頌一百三十三首·其六七
作者：釋法薰
朝代：宋

衆流成海，衆毛成毬。
一棚俊鶻，儒雅風流。
石田無一事，坐地看楊州。
偈頌一百三十三首·其六二
作者：釋法薰
朝代：宋

江南成橘，江北成枳。
還有優劣也無，具眼者辨取。
偈頌一百三十三首·其六五
作者：釋法薰
朝代：宋

九重降旨，闔國咸知。
一句當頭，諸人未委。
只如新長老，寧可截舌，不犯國諱。
偈頌一百三十三首·其六八
作者：釋法薰
朝代：宋

石田乍到，人事紛紛。
拈得鼻孔，失却眼睛。
佛法二字，不怕爛却，且聽諸方行棒喝。
偈頌一百三十三首·其六六
作者：釋法薰
朝代：宋

向上一路，千聖不然。
目前無異草，脚下有青天。
偈頌一百三十三首·其六四
作者：釋法薰
朝代：宋

一徑直，二周遮。
擒虎兕，辨龍蛇。
白玉無瑕却有瑕。
偈頌一百三十三首·其四
作者：釋法薰
朝代：宋

有大聖人，出現世間。
不言而化，無爲而治。
節逢瑞慶，萬國歡聲。
金輪永御三千界，玉葉長敷億萬春。
偈頌一百三十三首·其四〇
作者：釋法薰
朝代：宋

鍾山乍住，百事隨宜。
無可不可，左之右之。
些子不通方處，料想諸人未知。
偈頌一百三十三首·其四七
作者：釋法薰
朝代：宋

田地穩密，關竅玲瓏。
識得無寒暑處，任他寒暑相攻，箇裏同途轍不同。
偈頌一百三十三首·其四三
作者：釋法薰
朝代：宋

法爾不爾，如何指南。
古佛露柱，晝夜交參。
蔣山雖恁麽道，西天有人不甘。
偈頌一百三十三首·其四二
作者：釋法薰
朝代：宋

石中有玉，沙裏無油。
德山臨濟，未出常流。
却憶寒山子，時臨古渡頭。
偈頌一百三十三首·其四八
作者：釋法薰
朝代：宋

長沙見處雖親用處粗，仰山口裏相呼肚裏狡。
灼然好箇大蟲，可惜已傷牙爪。
偈頌六十八首·其一〇
作者：釋法薰
朝代：宋

日遷月化，又見中夏。
衲僧那事，如何問著，人人口啞。
有誵訛，不借借。
六月賣松風，人間恐無價。
偈頌六十八首·其一一
作者：釋法薰
朝代：宋

祖師門下，討甚巴鼻，滿耳春風浩浩地。
草木叢林，燈籠露柱，心空及第。
汝等諸人，因甚却來這裏瞌睡。
偈頌六十八首·其一七
作者：釋法薰
朝代：宋

世尊拈花，迦葉微笑。
正法眼藏，永永流通。
古佛今佛，心同道同。
風從虎，雲從龍。
節啟天基伸祝頌，壽齊南北兩高峰。
偈頌六十八首·其一三
作者：釋法薰
朝代：宋

秘魔老兒，擎箇叉子，不肯放下。
靈山這裏，凈躶躶，赤灑灑，沒可把。
偈頌六十八首·其一五
作者：釋法薰
朝代：宋

水流濕，火就燥。
臨安紙貴，一狀領過。
偈頌六十八首·其一四
作者：釋法薰
朝代：宋

不是琅琊，洎被這僧惑亂。
若非這僧，琅琊令不虛行。
末後棒頭賣峭，更向露柱藏身，笑殺毗耶杜口人。
偈頌六十八首·其七
作者：釋法薰
朝代：宋

乾峰錦包特石，雲門鐵裹泥團。
築著磕著，言端語端。
不是任公子，徒勞話釣竿。
偈頌六十八首·其三
作者：釋法薰
朝代：宋

十八十九，癡人夜走。
十九二十，人信不及。
信得及，觀音院裏有彌勒。
偈頌六十八首·其三〇
作者：釋法薰
朝代：宋

識得一，萬事畢。
秘魔擎叉，魯祖面壁。
臨際三玄三要，洞山五位君臣，雲門念七，是一不是一。
昨夜新州老盧，失却腰間特石。
偈頌六十八首·其三一
作者：釋法薰
朝代：宋

不參禪，不論義，拖箇破席日裏睡。
賺他伎死禪和，至今坐在冷地。
靈山不然，因行掉臂。
買石得雲饒，移花兼蝶至。
偈頌六十八首·其三七
作者：釋法薰
朝代：宋

網細魚稠，藥多病甚。
棒喝交馳，一品二品。
山僧恁麽逞馿唇，癡客徒勞勸主人。
偈頌六十八首·其三二
作者：釋法薰
朝代：宋

喝如雷，棒如雨。
大地絕纖塵，回頭無覓處。
無覓處，昨日有人從天台來，却往徑山去。
偈頌六十八首·其三五
作者：釋法薰
朝代：宋

兔馬有角，牛羊無角。
不知不會，事同一家。
多見多聞，千差萬別，畢竟天無第二月。
偈頌六十八首·其三八
作者：釋法薰
朝代：宋

春光冉冉，春日遲遲。
春風包裹，上下四維。
黄鶑聲在柳陰西，此意明明說向誰。
偈頌六十八首·其三六
作者：釋法薰
朝代：宋

昨宵困倒床上，直至五皷方甦。
今日陞堂，言句都無。
且望大衆，智不責愚。
偈頌六十八首·其三四
作者：釋法薰
朝代：宋

佛來也打，祖來也打，德山老人，甚生風彩。
靈山這裏，佛來也著，祖來也著，手中拄杖，權且架閣。
擎茶掃地，也要一箇半箇。
偈頌六十八首·其九
作者：釋法薰
朝代：宋

古人一指頭禪，一生受用不盡。
得恁麽明白，得恁麽簡徑。
靈山這裏不較多，三尺杖子攪黄河。
偈頌六十八首·其二〇
作者：釋法薰
朝代：宋

趙州老漢，心如蘗，口如蜜。
一埦粗茶，多虛少實。
院主兩眼瞇𥊚，畢竟何曾得喫。
偈頌六十八首·其二一
作者：釋法薰
朝代：宋

不在內，不在外，不在中間。
朝看雲冉冉，暮聽水潺潺。
偈頌六十八首·其二三
作者：釋法薰
朝代：宋

釋迦慳，彌勒富。
甘草甜，黄連苦。
法法小相干，人人各自度。
咄，莫來攔我毬門路。
偈頌六十八首·其二九
作者：釋法薰
朝代：宋

若論此事，何必多言。
不在內，不在外，不在中間，離婁行處浪滔天。
偈頌六十八首·其二二
作者：釋法薰
朝代：宋

直如絃，曲如鈎。
易見難識，老倒趙州。
世事但將公道斷，人心難似水長流。
偈頌六十八首·其二八
作者：釋法薰
朝代：宋

東山正脈，不絕如線。
睡虎去無蹤，一斑今復見。
偈頌六十八首·其二四
作者：釋法薰
朝代：宋

盲禪暗證，日中迷路。
深聞淺悟，未入正流，不到烏江不肯休。
偈頌六十八首·其五七
作者：釋法薰
朝代：宋

意到句到，宗通說通。
一品二品，百匝千重。
推倒面前案山子，長衫大袖舞春風。
窮鬼子，莫莫莫，更須知有朱頂王菩薩。
偈頌六十八首·其五三
作者：釋法薰
朝代：宋

目前無法，意在目前。
從上若佛若祖，天下老和尚罪過彌天。
天，天，昨夜山僧針線囊中，打失一文古老錢。
偈頌六十八首·其五九
作者：釋法薰
朝代：宋

大小大香巖，尾巴拖地。
靈隠一機，全無所示。
若也不會，投子道底。
偈頌六十八首·其五二
作者：釋法薰
朝代：宋

時時九夏，日日三秋。
閙市裏，百草頭。
夾山老子賣峭，重價未有輕酬。
偈頌六十八首·其五五
作者：釋法薰
朝代：宋

月旦陞堂，無可垂示。
便恁麽散去，諸人未必靈利。
且向秤鎚上，捏出些子汁，貴圖有箇滋味。
見之不取，思之千里。
偈頌六十八首·其五八
作者：釋法薰
朝代：宋

靈隠門下，不犯之令。
九十日中，頭正尾正。
衲僧路活，脚下生煙，老僧終不學雲門索飯錢。
偈頌六十八首·其五六
作者：釋法薰
朝代：宋

曲曲彎彎，平平坦坦。
七穿八穴，十字縱橫。
是汝諸人，不妨東行西行，第一莫教撞著跛脚老雲門。
偈頌六十八首·其八
作者：釋法薰
朝代：宋

不問有言，不問無言。
靈山拄杖，斜靠壁邊。
風光都占盡，不費一文錢。
偈頌六十八首·其六
作者：釋法薰
朝代：宋

折脚鐺子，大家知有。
左提右挈，勞煩衆手。
山僧贏得百無憂，一向面南看北斗。
偈頌六十八首·其六〇
作者：釋法薰
朝代：宋

入室陞堂，門庭施設。
無途轍中，翻成途轍。
百丈老常得一橛，解道喫茶珍重歇。
偈頌六十八首·其六三
作者：釋法薰
朝代：宋

全提半提，向上向下，冷泉直是口啞。
真人面前，不得說假。
偈頌六十八首·其六六
作者：釋法薰
朝代：宋

趙州禪，口皮邊。
牆外底，透長安。
𡎺著磕著，言端語端。
不是釣鰲手，徒勞把釣竿。
偈頌六十八首·其六四
作者：釋法薰
朝代：宋

說短說長，自起自倒。
跛脚老雲門，慈悲成過咎。
長安一路坦然平，往來曾不禁人行。
偈頌六十八首·其四
作者：釋法薰
朝代：宋

臘月燒山，火勢炎炎。
目前包裹，借手行拳。
若是衲衣下事，猶較十萬八千。
御樓看射獵，不是刈茆田。
偈頌六十八首·其四一
作者：釋法薰
朝代：宋

靈隠雖則無能，要與花藥相見。
十七十八，證龜成鱉。
十九二十，半夜潑墨。
直須枯木生花，胡餠出汁。
偈頌六十八首·其四七
作者：釋法薰
朝代：宋

非不非，是不是。
建立則乖張，掃除則失旨。
德山臨際出來，換却髑髏裏底。
偈頌六十八首·其四九
作者：釋法薰
朝代：宋

不識字却識字，合識字却不識字。
石田恁麽判斷，且道意在於何。
萬人爭仰處，一箭落雙鵰。
偈頌六十八首·其四五
作者：釋法薰
朝代：宋

春花爛漫，春光欲暮。
杜宇聲聲，送春歸去。
諸人何不向這裡眼明心悟。
偈頌六十八首·其四八
作者：釋法薰
朝代：宋

九十日已過半，那事畢竟如何。
直饒窮到底，終是涉風波。
偈頌六十八首·其四六
作者：釋法薰
朝代：宋

明如鏡，黑如漆。
四七二三，多虛少實。
靈山拄杖，且拈靠壁。
偈頌六十八首·其四四
作者：釋法薰
朝代：宋

刀不自割，水不自洗。
山僧拄杖化爲龍，吞却乾坤大地。
偈頌十五首·其一〇
作者：釋法薰
朝代：宋

趙老應機，如風吹水。
第一座香烟起，馿年夢見汗臭氣。
偈頌十五首·其九
作者：釋法薰
朝代：宋

洞山前施妙略，這僧暗透重關。
若不得後著，前話也難圓。
將軍但有嘉聲在，不得封侯也是關。
偈頌十五首·其二
作者：釋法薰
朝代：宋

床窄先卧，粥稀後坐。
耳聵要聲高，眼昏宜字大。
偈頌十五首·其八
作者：釋法薰
朝代：宋

保福借水獻花，這僧白日迷路。
南山門下，總是粗心底。
只是不敢說著，小慈妨大慈。
出山相贊·其二
作者：釋法薰
朝代：宋

健即經行，倦即打坐。
思惟四十九年，做得許多口過。
開眼堂堂，只成話墮。
浩浩清風樹杪來，直下知機能幾箇。
寒山拾得望月贊
作者：釋法薰
朝代：宋

木葉題詩，寺厨執爨。
遇夜乘閑，林間舒散。
一片冰壺無影像，分明照破渠肝膽。
堪笑當時天台山中，也無一箇具眼。
布袋贊·其一
作者：釋法薰
朝代：宋

杖挑布袋，雲生脚下。
前街後巷，渾無顧籍。
拊背喚得回，幾人能領話。
也且只得奈煩，鐵奉化人難化。
布袋贊·其二
作者：釋法薰
朝代：宋

辭兜率，混凡塵。
閉眼昨夜，肚裏惺惺。
何如起來，提却拄杖子，東行西行，忽然等看箇人。
拈古十四首·其一〇
作者：釋法薰
朝代：宋

馬師智藏，病痛一般。
海兄不會，當面熱瞞。
頭白頭黑，言端語端。
衲僧不用空啗啄，秤在星兮不在盤。
拈古十四首·其一三
作者：釋法薰
朝代：宋

這老漢，手頭短。
靈隠即不然，見成公案，與汝三十棒。
棒頭有眼，龍蛇易辨。
拈古十四首·其一二
作者：釋法薰
朝代：宋

父子至親，心眼無二。
築著磕著，透頂透底。
傍觀只把當兒戲，蒼龍攪動澄潭水。
拈古十四首·其一四
作者：釋法薰
朝代：宋

開田甚難，難中却易。
展手甚易，易中却難。
說難說易，轉見顢頇。
自己若無僊骨，謾言九轉還丹。
拈古十四首·其三
作者：釋法薰
朝代：宋

昨日定，今日不定。
大小瞿曇，因邪打正。
更問如何，鉢盂安柄。
拈古十四首·其九
作者：釋法薰
朝代：宋

鏡清摇頭，這僧擺尾。
雖則一期可觀，爭奈玄沙道底。
拈古十四首·其五
作者：釋法薰
朝代：宋

這僧已是露出眼睛，雲門更與揭却腦蓋。
若是佛法，未夢見在。
拈古十四首·其八
作者：釋法薰
朝代：宋

氈拍板，無孔笛。
狹路相逢，五音六律。
流落叢林知幾年，至今誰敢通消息。
昭長老請贊
作者：釋法薰
朝代：宋

全無孔竅，指桑駡柳。
瞎衲僧正眼，破東山暗號。
三點前，三點後。
起模畫樣已無端，一任傍人論好醜。
普化和尚贊
作者：釋法薰
朝代：宋

走城郭，摇鈴鐸。
堂前喫生菜，觸著馿性發。
勘破河陽木塔，擒下臨濟小卒。
賺却鎮州一城人，鐸聲已遠青天闊。
楊岐和尚贊
作者：釋法薰
朝代：宋

不會禪，也住院。
旨的全無，種田博飯。
大笑接□白雲瞎漢，無端带累徧地兒孫。
至今東西不分，南北不辨。
清菴主請贊
作者：釋法薰
朝代：宋

以石爲田，舉世怪笑。
一粒入土，不耘自秀。
也無禪，也無道。
衲僧未跨門，早已勘破了。
頂門自有通天竅。
潮州禮長老請贊
作者：釋法薰
朝代：宋

面如死灰，匙挑不上。
祖翁活業，盡情破蕩。
無星秤子拈來，也解分斤定兩。
禮長老，少思算。
鱷魚幸自徙化方，勾引渠歸成禍患。
破庵和尚贊
作者：釋法薰
朝代：宋

百無能，得人憎。
火中釣鱉，日裏藏冰。
養子不曾教，繩上更安繩。
谷孤古東山正脈，烏戶呼真本川僧。
福長老繪師像請贊
作者：釋法薰
朝代：宋

施不犯令，用無病藥。
笑有祖已來，錯會者多。
將衲僧珍財，盡底籍沒。
空腹高心，有年無德。
就中一處最堪憐，車子橫推向途轍。
秀長老請贊
作者：釋法薰
朝代：宋

飛來峰下，龍床角畔。
用沒意志一著，師僧遭他惑亂。
胡笳忽轉陽春調，也有知音來合伴。
描邈將來，未得一半。
直饒即今此話大行，已是彼此兩不著便。
維摩贊
作者：釋法薰
朝代：宋

據坐胡床，風悄悄地。
四八癡人夜走，未免落他圈樻。
七佛之師，也遭連累。
石田當時在傍，只消打箇噴嚏。
總長老請贊
作者：釋法薰
朝代：宋

百種無能，面冷如冰。
與世落落，任運騰騰。
愛將一字禪，靠倒杜衲僧。
厨山長老，却要稟承。
谷孤古，林鴆砧。
各自有響音，又何必書此處無金。
臨濟和尚贊
作者：釋法薰
朝代：宋

空拳捺定，喝聲雷震。
閃電光中，要分邪正。
駕大脫空，賣無主贓。
似恁落頼心腸，至今却有兒郎。
自贊
作者：釋法薰
朝代：宋

處世昏昏，臨事草草。
太近實頭，人謂古老。
是非到耳，風吹石臼。
只有一般，最不恰好。
解騎三脚馿，來往長安道。
自贊·其一
作者：釋法薰
朝代：宋

人棄我取，人奪我與。
涉世全乖，獨行無侶。
超佛越祖當頭句，冷泉日夜滔滔舉。
歛手忌言坐閑處，可憐也被丹青污。
自贊·其二
作者：釋法薰
朝代：宋

握拂子，坐繩床。
默爾無言，其聲琅琅。
斷衲僧命脈，壞叢林紀綱。
丹青寫出，醜惡難藏。
一任傍人話短長。
覺城居士請贊師頂相
作者：釋法薰
朝代：宋

全無寸長，但據馿性。
不行深深海底，不立高高峰頂。
問佛法，今日困。
瞎衲僧眼，識毗耶病。
素與覺城無冤，何事圖形畫影。
觀音思惟像贊
作者：釋法薰
朝代：宋

苦海深，悲願廣。
作是思惟，云何方便。
普使群生登彼岸。
觀音贊·其一
作者：釋法薰
朝代：宋

入正定，作正觀。
衆生受苦，我心何安。
隨類現身無處覓，天風卷海夜濤寒。
觀音贊·其二
作者：釋法薰
朝代：宋

聞聲聞無所聞，見色見非是見。
燕坐盤陀，不定不亂。
盡大地悉證圓通，我方滿度生悲願。
言法華贊
作者：釋法薰
朝代：宋

脚踏木履，手指虛空。
法華三昧，舌本玲瓏。
連書十三，如蟲蝕木。
引得一類邪徒，至今胡卜亂卜。
豐干寒山拾得圖贊
作者：釋法薰
朝代：宋

三人必有我師，臭肉元同一味。
把手聚頭，蘇盧悉里。
只因一等饒舌，兩箇隠身無地。
可惜當初國清寺裏，一隊懞憧師僧，更沒些子意智。
贊三教圖
作者：釋法薰
朝代：宋

警世昏，三老翁，服雖殊，心亦同。
於中議優劣，蒿箭射虛空。
贊五祖演和尚
作者：釋法薰
朝代：宋

參錄公猶未，瞥見白雲方始徹果。
有超師之作，敢道端師翁語拙。
一生居淮不入浙，獨弄單提這一著。
至於接三佛，控南堂，以一大藏，切入囉孃。
夫是之謂東山正續，毫髮不移，亙千萬世，源深流長者也。
贊布袋
作者：釋法薰
朝代：宋

掣風顛，走市廛。
回頭顧盼，拄杖橫肩。
山僧既見，不可無言。
㘞，放下破布袋，與你一文錢。
贊政黄牛
作者：釋法薰
朝代：宋

不解倒騎，惟牛所之。
郊原平衍，鞭索不施。
山黯黯，水漪漪。
知我者，白鷺鷥。
贊朝陽穿破衲待月了殘經·其一
作者：釋法薰
朝代：宋

一衲三冬，千針萬線。
日影上三竿，眼力增一半。
贊朝陽穿破衲待月了殘經·其二
作者：釋法薰
朝代：宋

日晷已殂，我經未了。
掩卷立須臾，冰壺挂林杪。
贊李源圓澤圖
作者：釋法薰
朝代：宋

昭昭靈靈，未脫生死。
等閑狹路相逢，無奈這冤家子。
天竺山前招角歌，至今餘韵在松蘿。
贊水月觀音
作者：釋法薰
朝代：宋

現自在端嚴相，起利他悲憫心。
水茫茫，月沉沉。
衆生無盡，我願方興。
曉而復昏，泯去來今。
贊豐干
作者：釋法薰
朝代：宋

走松門，尋寒拾。
虎斑易見，人斑難識。
識不識，惡聲惡跡成狼藉。
達磨贊·其一
作者：釋法薰
朝代：宋

白璧暗投，遭他按劍。
折得莖蘆，還衝巨浪。
闔國人追亦不回，掩羞頼有閑和尚。
達磨贊·其二
作者：釋法薰
朝代：宋

我東土人，一性純真。
被他明破，不直半文。
皮肉骨髓，狼藉分爭。
當時若藥得死，今日定見太平。
靈照女贊
作者：釋法薰
朝代：宋

惡種草，生冤家。
笊籬定價，分文不差。
末梢猶尀耐，機先不讓爺。
題參政樓公二圓相圖
作者：釋法薰
朝代：宋

皎然書平定字，攻媿寫二圓相，引得多少平人望雲上樹。
且喜兩沒交涉，要知的實，却須親見石田。
馬郎婦贊
作者：釋法薰
朝代：宋

聲色純真，見聞不礙。
宴坐經行，得大自在。
脚頭脚底黑漫漫，又逐春風婦馬郎。
偈五首·其三
作者：釋法順
朝代：宋

雞啼曉月，狗吠枯椿。
只可默會，難入思量。
看不見處，動地放光。
說不到處，天地玄黄。
撫城尺六狀紙，元來出在清江。
分明話出人難見，昨夜三更月到窗。
偈五首·其二
作者：釋法順
朝代：宋

我手何似佛手，天上南星北斗。
我脚何似驢脚，往事都來忘卻。
人人盡有生緣，個個足方頂圓。
大愚灘頭立處，孤月影射深灣。
會不得，見還難，一曲漁歌過遠灘。
偈二十二首·其一三
作者：釋洵
朝代：宋

榕溪脈脈，鹿嶺巉巉。
龍象蹴踏，前三後三。
二人一見便歸去，何待山堂更指南。
偈二十二首·其一二
作者：釋洵
朝代：宋

不是玄妙奇特，亦非聖解凡情。
茂林芳草摧殘盡，坐看春風吹又青。
偈二十二首·其五
作者：釋洵
朝代：宋

拽回天關，踏翻地軸。
拄杖化爲龍，一雨沛然足。
在坑滿坑，在谷盈谷。
偈二十二首·其四
作者：釋洵
朝代：宋

有佛處，不得住，藕絲孔裏行官路。
無佛處，急走過，十字街頭相對坐。
偈
作者：釋海印
朝代：宋

道本無爲，法非延促。
一念萬年，千古在目。
月白風恬，山青水綠。
法法現前，頭頭具足。
祖意教意，非直非曲。
要識廬陵米價，會取山前麥熟。
偈頌六首·其一
作者：釋深
朝代：宋

風蕭蕭，葉飄飄。
雲片片，水茫茫。
江干獨立向誰說，天外飛鴻三兩行。
偈頌六首·其三
作者：釋深
朝代：宋

桃符休釘，艾人莫縛。
太虛無雲，本自寥廓。
大家拊掌歸去休，擬議思量錯錯錯。
偈頌六首·其四
作者：釋深
朝代：宋

維摩默然，普賢廣說。
歷代聖賢，互呈醜拙。
君不見落花三月子規啼，一聲聲是一滴血。
頌古八首·其二
作者：釋深
朝代：宋

龐公倒地，靈照扶起。
至今幾百年，清風猶未已。
猶未已，東海鯉魚千尺觜。
頌古八首·其八
作者：釋深
朝代：宋

不點自行，不撥自轉。
伎倆天然，機輪如箭。
如今分付當行家，百歲光陰已不多。
若能直下猛提取，天上人間爭奈何。
偈
作者：釋淵
朝代：宋

節近端午，乍晴乍雨。
带累達磨眼睛，特地和泥合土。
二祖不會承當，雪庭枉受辛苦。
引得後代兒孫，各自開張門戶。
或放南山毒蛇，或作玄沙猛虎。
雪峰連輥三毬，禾山一味打鼓。
山僧檢點將來，盡是葛藤露布。
爭如喫飯著衣，此外更無佛祖。
阿嫂便是大哥妻，師姑元是女人做。
偈頌二十九首·其一
作者：釋清了
朝代：宋

不假千頭說，熾然無閑歇。
深密密處光彩頓生，明歷歷時混融皎潔。
若也和身放倒，隨流任真。
始信百般計較不成，運用本無欠缺。
偈頌二十九首·其一〇
作者：釋清了
朝代：宋

家音歷歷，的要難通。
紹了非功，忘其擔荷。
戶上有動從斷徑，坐中無照勝燃燈。
既知活計現成，便合深沈消耗。
偈頌二十九首·其一三
作者：釋清了
朝代：宋

莫怪石頭饒舌，便道靈源明皎潔。
功成照不失虛，妙盡明無間歇。
如今果爾難藏，盡逐秋光漏泄。
/爲報海內道人，參取箇中時節。
偈頌二十九首·其一二
作者：釋清了
朝代：宋

未休休去，未歇歇去。
豁然寶鏡當臺，無限清光滿戶。
偈頌二十九首·其一八
作者：釋清了
朝代：宋

沿流無定止，真照不留蹤。
千峰秀處鶴難栖，萬水澄時魚自穩。
樵人罷賞，釣客迷巢，古渡深雲，同歌絕韻。
偈頌二十九首·其一六
作者：釋清了
朝代：宋

終日分別，只是分別自心。
堪笑念彼觀音力，畢竟還著於本人。
黄頭老衲，有理難伸。
爲什麽有理難伸，賊是家親。
偈頌二十九首·其一四
作者：釋清了
朝代：宋

披毛遊火聚，焰裏藏身；戴角混塵泥，光中轉步。
靈珠絕點，卞玉無瑕。
一念廓融，千機秀發。
偈頌二十九首·其九
作者：釋清了
朝代：宋

無功妙旨，不涉玄徽。
一念潛通，全機密運。
易奏高山流水曲，難傳虛空夜明符。
暗中靈句許誰知，化外威光須自看。
不行青嶂路，爭到白雲根。
偈頌二十九首·其二〇
作者：釋清了
朝代：宋

機回明位，妙盡轉身。
一夢青山，滿船白月。
子夜雲收碧漢，中秋露混銀河。
蘆花深處驀相逢，談笑飲茶無處避。
偈頌二十九首·其二一
作者：釋清了
朝代：宋

百億毛頭，花開不犯春風。
三冬雪裏，爭芳全彰浩意。
雲凝谷曉，滴水冰生。
活計現成，憑誰受用。
頭上青灰三五斗，明明不墮曉來機。
偈頌二十九首·其二七
作者：釋清了
朝代：宋

幻滅滅故，非幻不滅。
光無不透，明無不徹。
長歌吹起棹頭風，永夜恣眠篷底月。
偈頌二十九首·其二八
作者：釋清了
朝代：宋

虛而靈，寂而妙。
明密浩然，猶落鑑照。
偈頌二十九首·其二四
作者：釋清了
朝代：宋

旨外明宗，玄中辨的。
古帆不掛，洞水逆流。
黄蘆渡口奏陽春，偃月城頭吹畫角。
豈止異苗繁茂，須知別有圓音。
更休爛炒浮漚，便請乘時撒手。
偈頌二十九首·其五
作者：釋清了
朝代：宋

粗中辨細，門裏出身。
石女不孤，機梭暗泄。
細中辨粗，身裏出門。
暖氣雖消巖上雪，冰壺未破劫前春。
六門活計冷翛然，萬頃琉璃寒徹骨。
宣和癸卯宴坐自讚
作者：釋清了
朝代：宋

三十六年作怪，撞入者箇皮袋。
一千七百衲僧，被你熱瞞忒煞。
如今坐斷舌頭，直下大千俱壞。
劫外迢迢曉末明，休把虛空粧五彩。
自贊
作者：釋清了
朝代：宋

信口胡說，七差八錯。
萬劫千生，不妨快活。
情願生形形色色輪回，肯求諸聖解說。
誰言遍界沒遮欄，雨過青山雲一抹。
頌古四首·其一
作者：釋清旦
朝代：宋

世尊拈花，迦葉微笑。
天際二輪，更相互照。
若能截斷老瞿曇，閉目黄河只一跳。
頌古四首·其四
作者：釋清旦
朝代：宋

嶮崖之處，無處插嘴。
去却藥忌，露當門齒。
杈下放身捨命，箇裏如龍得水。
三千里外賺吾來，捋虎鬚兮捉虎尾。
偈
作者：釋清滿
朝代：宋

不是道，不是禪。
每逢三五夜，皓月十分圓。
偈
作者：釋清素
朝代：宋

顛倒顛，顛倒顛，新婦騎驢阿家牽。
便恁麽，太無端，回頭不覺布衫穿。
臨終偈
作者：釋清素
朝代：宋

木人備舟，鐵人備馬。
丙丁童子穩穩登，喝散白雲歸去也。
偈頌一一二首·其一〇一
作者：釋清遠
朝代：宋

雨從何來，不須尋討。
徧滿虛空，拔濟枯槁。
定明妙應靈通，知府舍人台造。
真箇是爲雨爲霖，莫不爲忻爲好。
偈頌一一二首·其一〇七
作者：釋清遠
朝代：宋

放得下，好脫洒。
放不下，牛拽杷。
堪笑諸方老古錐，打鼓說禪無尾欛。
無尾欛，不驚怕。
不驚怕，可嗟訝。
解踏毗盧頂上行，不言亦自傳天下。
偈頌一一二首·其一三
作者：釋清遠
朝代：宋

臺山路上，過客全稀。
破竈堂前，感恩無地。
雪埋庭柏，冰鎖偃溪。
雖在南方火爐頭，不入他家虀甕裏。
偈頌一一二首·其一二
作者：釋清遠
朝代：宋

大衆盡皆雲集，僧堂橫吞佛殿。
露柱倒掛燈籠，天高地厚，月白風清。
雨順風調，河清海晏。
饑則共君餐苦菜，渴則與子飲寒泉。
直饒天外雨花飛，爭似歸堂喫茶去。
偈頌一一二首·其一四
作者：釋清遠
朝代：宋

露柱多年出家，燈籠久已落髮。
佛殿堅持禁戒，三門近得休歇。
大事本來平等無著，清凉滿月度盡草木，叢林一似陽和齊發。
偈頌一一二首·其七一
作者：釋清遠
朝代：宋

鼓聲纔動，法義已周。
大衆上來，尋光而至。
山野高提祖印，諸人共息狐疑。
直須倒岳傾湫，切莫尋枝摘葉。
偈頌一一二首·其七五
作者：釋清遠
朝代：宋

一葉落，天下春。
無路尋思笑殺人。
下是天，上是地，此言不入時流意。
南作北，東作西，動而止，喜而悲。
蛇頭蝎尾一試之，猛虎口裏活雀兒。
偈頌一一二首·其三〇
作者：釋清遠
朝代：宋

擬思量，何劫悟。
不思量，終莽鹵。
欲思不思踏破時，萬里無雲常顯露。
常顯露，妙用恒沙非旦暮。
偈頌一一二首·其九三
作者：釋清遠
朝代：宋

海門山，長安道，茫茫烟水連芳草。
樓頭客，馬上郎，一聽落梅悲故鄉。
春風過眼花飛盡，蝴蝶翩翩過短牆。
君更聽，是何章。
偈頌一一二首·其九二
作者：釋清遠
朝代：宋

迎日出門去，已覺披烟霧。
冒月望山歸，重露濕禪衣。
心悄悄，步遲遲。
無孔笛，再三吹。
哩哩邏，邏邏哩。
遊子乍聞征袖濕，佳人猶唱翠眉低。
君更聽，莫狐疑。
偈頌一一二首·其五七
作者：釋清遠
朝代：宋

豈可喚鍾作甕，終不指鹿爲馬。
善人難犯，水銀無假。
冷地忽然覷破，管取一時放下。
偈頌一一二首·其八一
作者：釋清遠
朝代：宋

慮而解，思而知，孤燈難並太陽輝。
不是心，不是佛，爲君掃蕩精靈窟。
摩天鷂子入雲飛，千里萬里祇一突。
偈頌一一二首·其八九
作者：釋清遠
朝代：宋

釋迦世尊已成正覺，彌勒大士當來下生。
老盧持過嶺南，達磨携來東土。
各謂度生已畢，我願云周如何。
六道四生猶在，土石諸山未殞。
浄妙國土不逢，爲是願力未充。
爲是業果難盡，爲復別有道理。
若不同床睡，焉知被底穿。
偈頌一一二首·其八五
作者：釋清遠
朝代：宋

道可學耶實不可學，心可悟耶實不可悟。
不學不悟，真機全露。
明月娑婆，浮生旦暮。
眼若不睡諸夢除，古今出入無門戶。
偈頌一一二首·其八八
作者：釋清遠
朝代：宋

什麽物，恁麽來，休將明鏡挂高臺。
什麽物，恁麽去，分明不用當頭舉。
舉得分明得更難，澄潭不許蒼龍盤。
便恁會，太無端，華藏毗盧世界寬。
偈頌一一二首·其六三
作者：釋清遠
朝代：宋

𮭗𮭗鳥，守空池。
魚從脚下過，𮭗𮭗總不知。
偈頌一一二首·其六六
作者：釋清遠
朝代：宋

開一片田，密密綿綿。
兩頓粥飯，其道自辦。
山僧一夏，與諸人相見。
自是諸人不薦，若或薦成一片。
是什麽一片，看取當門箭。
因法眼頌
作者：釋清遠
朝代：宋

呪咀毒藥，形聲之逆。
眼耳若通，本人何適。
根問本人何所適，塗割等平忘順逆。
有爲雖僞性常真，法法無依稱善吉。
楊岐和尚贊
作者：釋清遠
朝代：宋

鬧市竿頭呈戲，衆眼曾驚。
栗棘蒲上橫吞，諸方盡畏。
宜陽秀水，萍實楊岐。
雨過雲橫，天高地下。
偈
作者：釋王大夫
朝代：宋

壇山裏，日何長。
青松嶺，白雲鄉，吟鳥啼猿作道場。
散髪采薇歌又笑，從教人道野夫狂。
偈頌九首·其三
作者：釋玿
朝代：宋

雲山偶爾遭攧，臂痛不可勝言。
府教揮金辦供，殷勤咨請談禪。
禪禪，不在拈槌豎拂，亦非作用周旋。
不在揚眉瞬目，亦非文字語言。
祇據現成公案，自然七方八圓。
在雲門得之，則曰一句三句。
在法眼得之，則曰惟心法門。
在溈仰得之，則曰父慈子孝。
在臨濟得之，則曰三要三玄。
在曹洞得之，則有偏正回互。
在天下老和尚得之，則有問答機緣。
在雲山得之，則全提正令於人天之上。
在府教學士得之，則致吾君於堯舜之前。
在現前大眾得之，則隨宜應用。
在太孺人黄氏得之，則生於忉利諸天。
禪禪，綿綿密密，密密綿綿。
渡水胡僧無膝褲，東村王老屋頭穿。
拈來一一中的，不妨似箭離絃。
脫或躊躇擬議，迢迢十萬八千。
偈頌九首·其四
作者：釋玿
朝代：宋

語是謗，寂是誑。
不語不寂，轉增虛妄。
春風吹落桃李花，淡煙疎雨籠青嶂。
頌古三十一首·其一八
作者：釋玿
朝代：宋

投子投子，機輪無阻。
要吞即吞，要吐即吐。
若還殢齒粘牙，爭得超今邁古。
頌古三十一首·其三〇
作者：釋玿
朝代：宋

佛手驢脚生緣，生緣驢脚佛手。
李公醉倒街頭，元是張公喫酒。
黄龍山裏老婆禪，恰似河陽新婦醜。
頌古三十一首·其二一
作者：釋玿
朝代：宋

曹山不如，花根本艷。
不如曹山，虎體元班。
江南地暖，塞北春寒。
一把柳絲收不得，和烟搭在玉闌干。
頌古三十一首·其二五
作者：釋玿
朝代：宋

有主有賓，有禮有樂。
得失是非，如何摸索。
纔摸索，無上醍醐成毒藥。
君不見大鵬展翼蓋十洲，投窗之物空啾啾。
頌古三十一首·其二六
作者：釋玿
朝代：宋

一人牙如劍樹，一人口似血盆。
一拳還一踢，一踢報一拳。
亞豎摩醯頂門眼，不妨親踏上頭關。
偈
作者：釋用機
朝代：宋

清平過水，投子賣油。
一年三百六十日，不須頻向數中求。
偈
作者：釋真悟
朝代：宋

揚聲止響，不知聲是響根。
弄影逃形，不知形爲影本。
以法問法，不知法本非法。
以心傳心，不知心本無心。
心本無心，知心如幻。
了法非法，知法如夢。
心法不實，莫謾追求。
夢幻空花，何勞把捉。
頌古二首·僧問清平有漏無漏。
作者：釋知昺
朝代：宋

笊籬木杓，錢買井索。
打瓦鑽龜，徒勞卜度。
休卜度，麒麟只有一隻角。
偈三首·其二
作者：釋祖元
朝代：宋

有佛處不得住，踏著秤鎚硬似鐵。
無佛處急走過，脚下草深三尺。
三千里外，逢人不得錯舉。
北斗掛須彌，棒頭挑日月。
摘楊花，摘楊花，眼裏瞳人著繡鞋。
偈頌四十二首·其一〇
作者：釋祖先
朝代：宋

首夏初臨，薰風乍扇。
急景如梭，萬化千變。
惟有拄杖子，黑輪皴，沒思算。
解道厨庫揖僧堂，三門朝佛殿。
偈頌四十二首·其一七
作者：釋祖先
朝代：宋

二千年前公案，今朝重爲提撕。
同住大光明藏，無修無證無爲，腦後依前欠一槌。
偈頌四十二首·其一三
作者：釋祖先
朝代：宋

一夏九十日，今朝喜圓滿。
拈得鞏縣茶瓶，摵碎饒州瓷碗。
冷笑布袋，平欺懶瓚。
天堂不拘，地獄不管。
空腹高心擔片板，無端瞎却頂門眼。
偈頌四十二首·其一二
作者：釋祖先
朝代：宋

今朝五月端午，不用書符呪語。
只將者箇拄杖，用作降魔鐵杵。
楚大夫活捉獰龍，張天師倒騎猛虎。
觸翻東海鯉魚，直得傾盆下雨。
偈頌四十二首·其一四
作者：釋祖先
朝代：宋

這僧問處，字義炳然。
藏主無言，文不加點。
還它老成人，扶持正法眼。
偈頌四十二首·其七
作者：釋祖先
朝代：宋

今朝又見開爐，浩浩諸方暖熱。
卧龍冷落門庭，也要人前細說。
夜靜更闌炭也無，衲衣破處冰侵骨。
偈頌四十二首·其三一
作者：釋祖先
朝代：宋

大小雪竇，錯下名言。
若人知得落著，許他喫著大蟲膽。
偈頌四十二首·其三四
作者：釋祖先
朝代：宋

十五日已前明似鏡，十五日已後黑如漆。
正當十五日，鶑遷喬木頻頻語，蝶戀芳叢對對飛。
偈頌四十二首·其二一
作者：釋祖先
朝代：宋

天氣或晴或雨，白雲乍卷乍舒。
行脚漢奔南走北似信不信，老臊胡游梁歷魏似有似無。
偈頌四十二首·其二九
作者：釋祖先
朝代：宋

百不知，百不會。
似兀如癡，隨羣逐隧，誰云趙璧無瑕纇。
偈頌四十二首·其二八
作者：釋祖先
朝代：宋

常獨行，常獨步。
咄，莫來攔我毬門路。
偈頌四十二首·其五
作者：釋祖先
朝代：宋

暑威尚熾，喜見新秋。
潘閬倒騎馿子，梵志翻著襪頭。
堪悲堪笑，自唱自酬。
有時乘好月，特地過滄洲。
偈頌四十二首·其六
作者：釋祖先
朝代：宋

大家共住喫莖虀，熟煮爛炊。
粗餐易飽，細嚼難饑。
泠淡沒滋味，從來少人知，此意明明說向誰。
偈頌四十二首·其四三
作者：釋祖先
朝代：宋

不是心，不是佛，不是物。
忍俊不禁，爲諸人做個瞥脫。
流水暗銷溪畔石，勸人除却是非難。
偈頌四十二首·其四二
作者：釋祖先
朝代：宋

天上月圓，人間月半。
子細看來，從頭錯算。
姮娥昨夜失金鍼，撼動玉樓尋不見。
偈頌四十二首·其四四
作者：釋祖先
朝代：宋

節屆書雲，陰極陽升。
冰河發焰，枯木抽英。
惟有拄杖子，依舊黑輪皴。
不遷不變，無辱無榮。
笑殺當年面壁人。
周正字請贊亡母宜人王氏真
作者：釋祖先
朝代：宋

畫得十分，依前不是。
端坐北堂，琅琅仁義。
文殊罔明把手行，入定出定恣游戲。
性長老寫師真請贊
作者：釋祖先
朝代：宋

頑無所知，說無照對。
弄假像真，遭人笑怪。
花擘臨濟黄檗，佛法未夢見在。
在在在，是處清風動天籟。
戢菴居士持壽像求贊
作者：釋祖先
朝代：宋

似僧有髮，似俗無塵。
淡默自處，惟德與鄰。
曾向鳳池親聖訓，更來鹿苑奪芳春。
戢菴居士請贊濟顛
作者：釋祖先
朝代：宋

瞎堂之子，附馬之后。
出處行藏，一向漏逗。
是聖是凡莫測，掣顛掣狂希有。
一拳拳碎虛空，驚得須彌倒走。
本禪人請贊
作者：釋祖先
朝代：宋

學道不根，參禪莽鹵。
似恁趣向乖疎，如何傳燈繼祖。
本禪畫出人前，轉見和泥合土。
就中更有些子誵訛，焦尾大蟲元來是虎。
禪人請贊
作者：釋祖先
朝代：宋

錯錯錯，徒名邈。
畫得十成，欠蹄少角，一任天下人貶剝。
達磨贊
作者：釋祖先
朝代：宋

梁皇殿前不能把定，少林山下風波愈盛。
若解謹初護末，不到圖形畫影。
了恩典座
作者：釋祖欽
朝代：宋

十二時中，承誰恩力。
俯仰折旋，不須外覓。
著衣喫飯，一了便了。
開眼天明，是誰不曉。
大地沙門隻眼睛，丈六金身一莖草。
了明上人
作者：釋祖欽
朝代：宋

了明明了，孤光皎皎。
夜永月寒，雲開天曉。
二浙江山拄杖頭，脫略根塵靜悄悄。
大明當空，無幽不照。
如是行脚，行脚事了。
百煉精金，由指而遶。
偈頌一百二十三首·其一
作者：釋祖欽
朝代：宋

水綠山青，鵲噪鴉鳴。
滿耳滿目，非色非聲。
既非聲色，却作麽生安名，大方廣佛華嚴經。
偈頌一百二十三首·其一〇一
作者：釋祖欽
朝代：宋

歲舊年新，夜暗晝明，未嘗移易。
日遷月化，山青水綠，依舊尋常。
小盡二十九，大盡三十日，也是鎮州蘿蔔，漢地生薑。
休咬嚼，沒商量。
梅花紙帳一爐香，衲被蒙頭春晝長。
偈頌一百二十三首·其一〇七
作者：釋祖欽
朝代：宋

九旬禁足，三月護生。
逗到功成行滿，依前日午三更。
龍淵水風恬浪靜，獺逕橋霧鎖雲橫。
去者自去，住者自住，坐者自坐，行者自行。
杖頭縱有通霄路，且共扶持折脚鐺。
偈頌一百二十三首·其一〇三
作者：釋祖欽
朝代：宋

湛湛澄澄，孤明歷歷，未是到家消息。
直饒盡底掀翻，不留朕迹，其奈參天荆棘。
偈頌一百二十三首·其一〇九
作者：釋祖欽
朝代：宋

好供養，好修行。
拂袖便去，也不多爭。
偈頌一百二十三首·其一〇八
作者：釋祖欽
朝代：宋

動絃別曲，葉落知秋。
大千沙界，一舉全收。
一毛頭上師子，示現百億毛頭。
偈頌一百二十三首·其一〇六
作者：釋祖欽
朝代：宋

禪，樹止叫喧喧。
道，門前風浩浩。
冷地思量真可笑。
笑什麽，等閑拾得一顆蘇州梨，看來却是青州棗。
偈頌一百二十三首·其一〇四
作者：釋祖欽
朝代：宋

指天指地，點胸點肋。
將謂六識未具初生孩兒，元來通身是膽白拈正賊。
偈頌一百二十三首·其一一三
作者：釋祖欽
朝代：宋

澄潭月影，靜夜鐘聲。
不留而照，不待而鳴。
而亦離聞絕見，非色非聲。
偈頌一百二十三首·其一一二
作者：釋祖欽
朝代：宋

法逐心生，心隨法變。
心法雙忘，千化萬變。
扇子𨁝跳上三十三天，𡎺著帝釋鼻孔。
盞子撲落地，楪子成七片。
雖是一期方便，聞名不如見面。
偈頌一百二十三首·其一一八
作者：釋祖欽
朝代：宋

春風蕩蕩，春日熙熙。
花開笑面，柳展歡眉。
處處呢喃紫燕，聲聲睍睆黄鸝。
麻三斤，乾屎橛，庭前柏樹子，遮裡見得，全理全事，無是無非。
坐斷集雲峰頂上，大家齊賀太平時。
偈頌一百二十三首·其一一四
作者：釋祖欽
朝代：宋

昏沉散亂，莫非本地風光。
絕點純清，正是真常流注。
非不非，是不是。
差之毫釐，失之千里。
幸然無些子事，何須强說道理。
偈頌一百二十三首·其一七
作者：釋祖欽
朝代：宋

天不能蓋，地不能載。
即之本無，棄之則在。
無本不無，在即不在。
金剛與泥神揩背，一拶粉碎。
偈頌一百二十三首·其一二〇
作者：釋祖欽
朝代：宋

久雨忽晴，心光發明。
團團紅日，寥寥太清。
非特好曬㫰，亦乃好經營。
下秧種粟，桑麻漸青，綠楊枝上曉鶑鳴。
長連牀上，開單展鉢，可煞現成。
偈頌一百二十三首·其一二一
作者：釋祖欽
朝代：宋

至化無方，至德有光。
遲日江山麗，春風花草香。
玉壺影裡劫春長，乾坤獨露堂堂。
偈頌一百二十三首·其一二三
作者：釋祖欽
朝代：宋

進無前，退無後。
毫髮參差，便成窠臼。
八月二十五，洞山離查渡。
偈頌一百二十三首·其一二二
作者：釋祖欽
朝代：宋

春山重重，夜雨濛濛。
長連床上，閉眉合眼，睡到曉鐘。
心也空，法也空，不起第二念，坐斷主人翁。
偈頌一百二十三首·其一八
作者：釋祖欽
朝代：宋

秋風蕭蕭，夜雨飄飄。
孤峰絕頂，轉見寂寥。
曠劫前頭時節，看來不異今朝。
偈頌一百二十三首·其一六
作者：釋祖欽
朝代：宋

四月八，生悉達。
九龍吐水浴金軀，雲門一棒要打殺。
偈頌一百二十三首·其七
作者：釋祖欽
朝代：宋

天悠悠，雲悠悠。
輥底浪花翻雪，競龍舟。
偈頌一百二十三首·其七〇
作者：釋祖欽
朝代：宋

有權有實，有照有用。
匆匆夏影將殘，颯颯凉飈又動。
四時代謝，日月如流，萬法乘除，有無似夢。
獨有老趙州，太惺惺，復懞懂，却道蘿蔔三斤重。
偈頌一百二十三首·其七七
作者：釋祖欽
朝代：宋

露地白牛黑黑，是處尋他不得。
山青水綠，似有如無。
眼見耳聞，依稀彷彿。
全不顧時，蹄角却在。
纔動著時，蹤由已沒。
月下閑將短笛吹，風前休把長繩勒。
阿呵呵，也奇特，如今趁亦不去，自在東西南北。
偈頌一百二十三首·其七九
作者：釋祖欽
朝代：宋

雲影重重，山色濛濛。
天晴日出，柳綠花紅。
雲門大師颺下乾屎橛，直得清香遍地，散爲萬物春風。
偈頌一百二十三首·其七二
作者：釋祖欽
朝代：宋

油油，開口不在舌頭。
莫莫，滋味看來太薄。
細思量，休卜度。
令人常憶老龍牙，手裡把柄木杓。
偈頌一百二十三首·其七六
作者：釋祖欽
朝代：宋

晨朝喫粥，齋時喫飯，人人盡知有。
開單展鉢，拈匙放筯，一一不借他人手。
偈頌一百二十三首·其三
作者：釋祖欽
朝代：宋

春日晴，燒痕青，布穀催耕處處鳴。
雖然底事最分明，只是不得將眼看并耳聽。
偈頌一百二十三首·其三〇
作者：釋祖欽
朝代：宋

釋迦已滅，彌勒未生。
於此二千年內，有法誰說，有令誰行。
雲門鼻直，德山眼橫。
偈頌一百二十三首·其三一
作者：釋祖欽
朝代：宋

你有一丈還你一丈，你有一尺還你一尺。
若只咬定不肯囘頭，白日青天霹靂。
偈頌一百二十三首·其三七
作者：釋祖欽
朝代：宋

年來年去，去來不動乾坤。
歲舊歲新，新舊一般時節。
蒼卞山風骨自露，太湖水徹底無波。
冷冷落落，哆哆和和。
門外雪消春水滑，庭前玉立桂婆娑。
偈頌一百二十三首·其三二
作者：釋祖欽
朝代：宋

佛法本無多子，堂堂日用之間。
只因自信不及，却於易處艱難。
今夜不免作些方便，爲諸人豁開戶牖拶碎疑團。
星在秤兮不在盤。
偈頌一百二十三首·其三六
作者：釋祖欽
朝代：宋

是亦剗，非亦剗。
令下無私，棒頭有眼。
偈頌一百二十三首·其九
作者：釋祖欽
朝代：宋

吹毛劍，嚙鏃機，肘後符，頂門眼。
潭州城裡起五千間寨屋，道林寺裡借一百名夫。
你輩後生晚進，茄子瓠子，喫現成飯，知什麽碗。
偈頌一百二十三首·其九一
作者：釋祖欽
朝代：宋

天寒人寒，五藴山頭仔細看。
風動幡動，明眼人前休說夢。
偈頌一百二十三首·其九三
作者：釋祖欽
朝代：宋

坐教直，猛著力。
提個狗子佛性無，萬緣俱屏息。
似銀山，如鐵壁。
驀然一拶粉碎，天地空，人境忘，寤寐如，死生一。
萬別千差盡空寂。
偈頌一百二十三首·其九二
作者：釋祖欽
朝代：宋

休擬議，莫商量。
無朕兆，絕承當。
君不見江路野梅無主，自開自落，分外馨香。
一枝橫亞清波上，引得遊蜂上下忙。
偈頌一百二十三首·其九八
作者：釋祖欽
朝代：宋

天寒人寒，大寒小寒。
熱則普天匝地熱，寒則普天匝地寒。
熱不自熱，寒不自寒。
紅日上三竿，當陽仔細看。
偈頌一百二十三首·其二
作者：釋祖欽
朝代：宋

人天眼目，佛祖綱維。
千差萬別，一以貫之。
克賓法戰不勝，南泉斬却貓兒。
偈頌一百二十三首·其二七
作者：釋祖欽
朝代：宋

斷臂立雪，負石踏碓。
取人心肝，克由尀耐。
護聖遮裡，使不得你露面作竊，且退且退。
偈頌一百二十三首·其二三
作者：釋祖欽
朝代：宋

一心三觀，一句三玄。
曾無彼此，休分教禪。
迴途復妙也，枯木岩前差路。
窮淵極流兮，海底紅塵亙天。
偈頌一百二十三首·其二六
作者：釋祖欽
朝代：宋

聞名不如見面，見面不如聞名。
三十年不識個一字，元來却是枚丁。
偈頌一百二十三首·其五〇
作者：釋祖欽
朝代：宋

松直棘曲，鳬短鶴長。
日移山影轉，風送野花香。
偈頌一百二十三首·其五一
作者：釋祖欽
朝代：宋

春雨溟濛，春雲靉靆。
忽然杲日當空，天不能遮，地不能載。
偈頌一百二十三首·其五三
作者：釋祖欽
朝代：宋

進則撞頭磕額，退則墮坑落壍。
動則犯手傷鋒，佛法何曾夢見。
咄，莫道仰山今日無爲人方便。
偈頌一百二十三首·其五五
作者：釋祖欽
朝代：宋

暈入靈犀，胎含老蚌。
正好修行，正好供養。
有人於此拂袖便行，脚跟下已喫三十拄杖。
何以見得，禪歸海，經歸藏。
偈頌一百二十三首·其五八
作者：釋祖欽
朝代：宋

秋氣凄清，秋光淡蕩。
鷺鷥飛下遥天，明月蘆花一樣。
偈頌一百二十三首·其八一
作者：釋祖欽
朝代：宋

插鍬而立，去死十分。
拔鍬便去，弄鬼精魂。
山鳥山花笑殺人，慚惶炷此一爐薰。
偈頌一百二十三首·其八三
作者：釋祖欽
朝代：宋

東行西行，指天指地。
盡謂如來降生，我道魔王出世。
一棒打殺，貴圖太平。
時當孟夏，麥綠桑青。
偈頌一百二十三首·其八九
作者：釋祖欽
朝代：宋

九龍吐水，七步周行。
雲門一棒打殺，正是摩頂授記。
葛藤枝蔓重生，從教徧地縱橫。
偈頌一百二十三首·其八二
作者：釋祖欽
朝代：宋

集雲一關，似乎等閑。
看時容易，透時即難。
森羅萬象，從教側目，三世諸佛，迥絕躋攀。
一徑古松苔蘚斑。
偈頌一百二十三首·其八五
作者：釋祖欽
朝代：宋

眼空東魯，口吸西江。
機鋒峻捷，不讓老龐。
仰山遮裏別無禪道佛法，只有一口吹毛利劍凜凜如霜。
要爲人剪除毛病，換骨洗腸。
長憶江南三月裡，鷓鴣啼處百花香。
偈頌一百二十三首·其八八
作者：釋祖欽
朝代：宋

無憂樹下，右脇誕生。
已是造妖捏怪，那堪七步周行。
雲門一棒打殺，未爲勦絕。
看來只好活葬，解脫無底深坑，依前日午打三更。
偈頌一百二十三首·其八六
作者：釋祖欽
朝代：宋

高而無上，低而無下。
上下三指，彼此七馬。
臨濟大師到此咬嚼不破，被黄蘗拄杖再三痛打。
偈頌一百二十三首·其八四
作者：釋祖欽
朝代：宋

呼六爲五，破二作三。
眼觀東北，意在西南。
仰山門下却不用遮般茶飯，佛法不怕爛。
偈頌一百二十三首·其六九
作者：釋祖欽
朝代：宋

坐本無拘，何必曰放。
動靜但見一如，日用自然虛曠。
鵲噪鴉鳴，水綠山青。
騰騰任運不知名，也是錯認定盤星。
偈頌一百二十三首·其六八
作者：釋祖欽
朝代：宋

禪禪碌碡，道道木頭。
會得全無巴鼻，不會却有來由，何似雲門六不收。
偈頌一百二十三首·其六四
作者：釋祖欽
朝代：宋

心是根，法是塵，兩種猶如鏡上痕。
鏡已破，法不存，疏影橫斜水清淺，暗香浮動月黄昏。
偈頌一百二十三首·其四
作者：釋祖欽
朝代：宋

無解無結，猶是空中釘橛。
有修有證，何異捕風捉月。
偈頌一百二十三首·其四〇
作者：釋祖欽
朝代：宋

岸柳摇金，溪桃吐玉。
波旬無端起舞，阿難平地悲哭。
因甚如此，親見如來面目。
偈頌一百二十三首·其四一
作者：釋祖欽
朝代：宋

春日遲遲，綠暗紅稀。
尀耐深山百舌，也學江南杜宇，聲聲報道不如歸。
偈頌一百二十三首·其四九
作者：釋祖欽
朝代：宋

道在日用，日用不知。
饑只喫飯，寒只添衣，晴天愛日挂枯藜。
點檢溪頭梅樹，向陽偷放南枝。
偈頌一百二十三首·其四五
作者：釋祖欽
朝代：宋

轉求轉遠，不求更遠。
豈不見東野菴前水磨，轆轆機輪自轉。
偈頌一百二十三首·其四八
作者：釋祖欽
朝代：宋

千說萬說，不如親面一見。
千討萬討，不知只在手頭。
寒風蕭蕭，黄葉飄飄。
鶴眠松頂，雲卧山腰。
幾番今日又明朝。
偈頌一百二十三首·其四四
作者：釋祖欽
朝代：宋

有體有用，無正無偏。
一法忽爾，萬法亦然。
麻三斤，乾屎橛，庭前柏樹子，這裏會得，不直半錢。
偈頌七十二首·其一九
作者：釋祖欽
朝代：宋

擘開太華，放出黄河。
青天白日，平地風波。
逗到伎窮力盡，元來所得不多。
偈頌七十二首·其一二
作者：釋祖欽
朝代：宋

言發非聲，色前不物。
當機覿面全提，豈在拈槌豎拂。
山河大地，不礙眼光，萬象森羅，形端影直。
偈頌七十二首·其一五
作者：釋祖欽
朝代：宋

寰中日月，量外乾坤。
舉起也千差萬別，放下也不立纖塵。
偈頌七十二首·其三
作者：釋祖欽
朝代：宋

玉樹瓊林，寶階銀闕。
皓若蘆花，恍然明月。
直鈎垂釣，自有金鱗上鈎。
地平如掌，依舊七凹八凸。
偈頌七十二首·其三〇
作者：釋祖欽
朝代：宋

量外機，格外句。
凡聖迷魂，佛祖罔措。
有來由，無本據，聲前切忌錯舉。
偈頌七十二首·其三七
作者：釋祖欽
朝代：宋

聲前句，格外機。
無得無失，無是無非。
無孔由來是鐵鎚。
偈頌七十二首·其三二
作者：釋祖欽
朝代：宋

機奪機，句奪句。
覿面相呈，更無回互。
棒頭有眼，迥出常情，語下無私，如何分付。
偈頌七十二首·其二六
作者：釋祖欽
朝代：宋

箭鋒相拄，機栝相投。
得人一馬，還人一牛，更看靴裏輕輕動指頭。
偈頌七十二首·其五七
作者：釋祖欽
朝代：宋

內紹外紹，有偏有正。
失曉老婆逢古鏡。
偈頌七十二首·其五九
作者：釋祖欽
朝代：宋

聲色無依，見聞不立。
渡水問魚踪，過山尋蟻跡。
偈頌七十二首·其六
作者：釋祖欽
朝代：宋

三界惟心，萬法惟識。
譬如擲劍揮空，莫論及與不及。
真不掩僞，曲不藏直。
偈頌七十二首·其六五
作者：釋祖欽
朝代：宋

行也是，坐也是。
俯仰折旋，無是不是。
偈頌七十二首·其四二
作者：釋祖欽
朝代：宋

上無敵，下無比。
擬議思量，劍去久矣。
見得親，用得到。
信手拈來，又却恰好。
傳義上人
作者：釋祖欽
朝代：宋

直指之道，義不可傳。
不立文字，昭昭現前。
萬里不掛片雲，一亙白日青天。
聲前有意，句後無言。
理事雙遣也，木頭碌碡。
元覺上人
作者：釋祖欽
朝代：宋

妙覺明浄，元無所覺。
如鄱陽湖，秋波不作。
亦若匡廬，雲平月壑。
笠頂西風閑去來，拄杖頭邊空索索，打碎靈龜殻。
克圓上人
作者：釋祖欽
朝代：宋

克期取證，功行已圓。
湘南潭北，一月在天。
五峰深處，萬象皎然。
相見不須撫背，痛與肋下三拳，掣風掣顛。
出山相贊
作者：釋祖欽
朝代：宋

六年饑餓，半夜癡狂。
貧兒拾得錫，赤脚走忙忙。
嗣牧上人
作者：釋祖欽
朝代：宋

先以放，嗣以牧。
兩鼻穿，四蹄禿。
有闌圈，無拘束。
山自青，水自綠。
從來饑飽不相干，幻泡影中休碌碌，單單贏得這題目。
嘯巖居士請
作者：釋祖欽
朝代：宋

湖山影裏，水月光中。
似我非我，朦朦朧朧。
兩眼平生四海空。
如山上人
作者：釋祖欽
朝代：宋

絕毫絕釐，如山如岳。
萬里高飛，遥空一鶚。
見不到處，天涯海角。
智不及處，大圓滿覺。
西風蕭條黄葉落，古殿深沈撼金鐸，却悔當初賺行脚。
德富藏主請
作者：釋祖欽
朝代：宋

巍巍堂堂，煒煒煌煌。
佩小釋迦懸記，身穿御賜衣黄。
人言有德可富，自羞伎倆尋常，蕭蕭兩鬢風霜。
惠性上人
作者：釋祖欽
朝代：宋

惠性忽通，差別無礙。
七縱八橫，得大自在。
向微塵裏轉渾身，影落五湖雲水外。
問時人，會不會。
明白一句子，卞璧無瑕，驪珠絕纇。
惠洪上人
作者：釋祖欽
朝代：宋

洪濛既判，惠然紅日。
天地開明，即心是佛。
塵沙剎海，遍界發輝。
一絲毫頭，昧之不得。
却須直下掀翻，休爲知見所執。
受用只此平常，更無玄妙奇特。
若是衲僧門下，難免痛棒三十。
目今且贈四藤，任便東西南北。
回首集雲峰，面前青突兀。
昭如長老請
作者：釋祖欽
朝代：宋

海印發光，昭然如日。
曾對大元聖主，默說不二法門。
默而說，說而默。
中興大仰叢林，天下第一法窟。
見者是誰，石頭古佛。
普義上人
作者：釋祖欽
朝代：宋

雲門普，趙州無。
二字一義，茄子落蘇。
提起便會，直入聖賢閫域。
聲前擬議，未免者也之乎。
且聽端的下箇註脚，俱。
智坦西堂請
作者：釋祖欽
朝代：宋

大智洞明，大道坦平。
生鐵面具，不近人情。
雲峯日朗，雪谷雷鳴。
激起曝腮焦尾，同躍天庭。
智遠上人
作者：釋祖欽
朝代：宋

智聰則遠，機圓自轉。
似走盤珠，如萬花苑。
開落不在春秋，動靜不滯去留。
雲悠悠，水悠悠。
天外月如鈎，雪峰衮出三箇木毬。
朝陽贊二首·其一
作者：釋祖欽
朝代：宋

穴鼻針，無縫襖。
一綫紅日頭，聯得似恰好。
本善上人
作者：釋祖欽
朝代：宋

本來面目，善自參詳。
六般神用，晝夜放光。
不須擬議，切忌承當。
風前一陣木犀香，金粟花黄。
法立上人
作者：釋祖欽
朝代：宋

萬法無根，從何而立。
一念心堅，銀山鐵壁。
發大誓願，大解脫幢。
萬木生秋風自凉，庭前一陣桂花香。
維摩贊
作者：釋祖欽
朝代：宋

尪羸面孔，蹊蹺肚腸。
憂愁苦惱，詐病在床。
說離生死妙法，一默無雙。
臨濟贊
作者：釋祖欽
朝代：宋

眼生三角，頭峭五嶽，三遭瞎棒折馿腰。
一喝當空，星斗落錯。
行坦上人
作者：釋祖欽
朝代：宋

細行循循，大道坦坦。
得處至要，用處至簡。
從上一千七百人，七縱八橫，大機大用。
肩上無過擔片橫版，頂門只具一隻正眼。
譬如斬一握絲，一斬俱斬，一切盡斬。
覺初上人
作者：釋祖欽
朝代：宋

靈覺之初，廓然太虛。
巘雲平岳頂，海月照珊瑚。
描不如，畫不如，詠不如，一段靈光今古無。
元是兜率橋頭，三生藏裏夜明珠。
覺圓居士請
作者：釋祖欽
朝代：宋

妙覺圓明，離諸聞見。
纔涉安排，雲遮日面。
若言即此是山僧，三尺竹篦如掣電，好好看方便。
觀音贊二首·其一
作者：釋祖欽
朝代：宋

鰲翔海運，地迥天空。
一瓶浄水，五濁惡風。
安得衆生界具證圓通。
觀音贊二首·其二
作者：釋祖欽
朝代：宋

以耳返觀，夜濤傳別谷之聲。
以眼返聽，甘露散垂楊之碧。
所返既忘，觀聽亦寂。
夫是之謂救苦慈悲願力。
跋圓覺經
作者：釋祖欽
朝代：宋

大虛圓滿，妙覺混融。
如春化物，和而不同，力不在東風。
送光後堂
作者：釋祖欽
朝代：宋

春風惡，春風惡，一夜梅花盡吹落。
人來話別欲游吳，踏斷東南天一角。
春風惡，春風惡，八千里外望西川，從前都是錯。
送契寧上人
作者：釋祖欽
朝代：宋

道契佛祖，身自康寧。
行篤言寡，名香德馨。
一塵不染，千里前程。
番陽浩浩，集雲青青。
穩泛扁舟短櫂，西風浪平。
道可道者
作者：釋祖欽
朝代：宋

道可道，非常道。
名可名，非常名。
名既非常，如器中鍠。
道既非常，如日之光。
如器中鍠，聲出於內。
如日之光，光照無方。
夫如是乃可稱有道之者，非獨善一身，而達之萬邦。
題羅漢手軸
作者：釋祖欽
朝代：宋

松風浩浩，澗水潺潺。
白雲影裡，枯木寒巖。
十八高人，行住坐卧，神通游戲其間。
龍耳無聽，虎體元班。
魚籃婦贊二首·其一
作者：釋祖欽
朝代：宋

行步輕盈，梳裝濟楚。
示大慈悲，救衆生苦。
智眼堪憐盡不明，只道籃中賣錦鱗。
魚籃婦贊二首·其二
作者：釋祖欽
朝代：宋

籃裏清風，手頭生活。
要將魚目換明珠，豈是慈悲菩薩。
有智慧人，不消一劄。
偈三十五首·其一五
作者：釋祖珍
朝代：宋

向上一路，千聖不傳。
恁麽明得，十萬八千。
桃紅李白薔薇紫，問著春風總不知。
偈三十五首·其三一
作者：釋祖珍
朝代：宋

心月孤圓，虛明洞透。
曉耀古輝今，絲毫不漏。
偈三十五首·其二
作者：釋祖珍
朝代：宋

非衣不傳於法，非法不授於衣。
衣既已授，法若爲傳。
玲瓏八面自回合，峭峻一方誰敢窺。
偈三十五首·其二五
作者：釋祖珍
朝代：宋

青春已去，朱夏斯臨。
放下橫肩楖𣗖，宴坐古佛叢林。
荆山之璞不須覓，赤水之珠何用尋。
縱饒尋覓得，失卻本來心。
偈三首·其二
作者：釋祖珠
朝代：宋

不是心，不是佛，不是物。
瀝盡野狐涎，趯翻山鬼窟。
平田淺草裏，露出焦尾大蟲。
太虛寥廓中，放出遼天俊鶻。
阿呵呵，露風骨。
等閑拈出衆人前，畢竟分明是何物。
偈三首·其一
作者：釋祖瑃
朝代：宋

道無定亂，法離見知。
言句相投，都無定義。
自古龍門無宿客，至今鳥道絕行蹤。
欲會箇中端的意，火裏蝍蟟吞大蟲。
偈
作者：釋祖覺
朝代：宋

一塵起，大地收。
一葉落，天下秋。
懸須彌於諸人鼻孔上，著大海於諸人眼睛中。
偈二首·其一
作者：釋禮
朝代：宋

奪不奪，縱有餘。
臨岐不分袂，富貴卻蕭疏。
句裏不曾舒慷慨，禹門先自透金魚。
偈
作者：釋空
朝代：宋

十方無壁落，四面亦無門。
浄裸裸，赤灑灑，沒可把。
偈二首·其一
作者：釋端裕
朝代：宋

德山入門便棒，多向皮袋裏埋蹤。
臨濟入門便喝，總在聲塵中出沒。
若是英靈衲子，直須足下風生，超越古今途轍。
頌古十首·其九
作者：釋端裕
朝代：宋

久雨不晴，雲門道劄。
陽烏奮羽翰，蛟龍縮鱗鬛。
爲是時節，爲是佛法。
一箭兩垛謾猜量，眼裏瞳人眉搭颯。
偈
作者：釋紹先
朝代：宋

團不聚，撥不散，日曬不乾，水浸不爛。
等閑掛在太虛中，一任傍人冷眼看。
丹霞見龐居士靈照歛手而立圖贊
作者：釋紹曇
朝代：宋

放下菜籃，深深歛袂。
瞞得丹霞，難瞞自己。
惡機關被老爺知，赤土塗牛奶賞伊。
代贊羅漢·其一
作者：釋紹曇
朝代：宋

古檜含烟，青山展畫。
題目分明，何須管带。
待你炷得香來，鳴磬一下。
蹉過了也。
代贊羅漢·其二
作者：釋紹曇
朝代：宋

靠葛藤樁，握龜毛拂。
絕學無爲，黑山鬼窟。
直饒瞥轉機輪，眼裏聞香，耳中觀色。
我且問，瓶內底是何物。
偈頌一百一十七首·其一〇
作者：釋紹曇
朝代：宋

萬疊青山，一溪寒水。
花禁冷葉紅，草滴虛嵐翠，無位真人祇者是。
不離當處當湛然，左右逢原無二體。
覷之瞎雙眸，即之雲萬里。
祇如堅持漢節，賤賣生姜，妙悟水因，重光佛日。
偈頌一百一十七首·其一〇〇
作者：釋紹曇
朝代：宋

跨弄蹄馿，住疎壁院，千古遺風今再見。
吞吐何須栗棘蓬，煅煉已成丹九轉。
傾出瓶壺，寒光閃電，扶危妙在通權變。
偈頌一百一十七首·其一〇七
作者：釋紹曇
朝代：宋

航海而來，面壁而坐。
未明直指單傳，先被梁王勘破。
當門齒露風，隻履歸何早。
熊耳峰前，纍纍荒草，至今惹得行人笑。
偈頌一百一十七首·其一〇九
作者：釋紹曇
朝代：宋

貧苦芝峰，賞元宵節。
宴樂佳賓，將何鋪設。
明挑海底燈，細剪亭前月。
打拍東山瓦皷歌，掤八剌札，樂有餘，清不徹。
趣味森嚴，恰似趙州，曾到未到，喫盃盃茶，洞山生姜不改辣。
啞，不是知心向誰說。
偈頌一百一十七首·其一〇二
作者：釋紹曇
朝代：宋

八月秋，何處熱。
塞鴈來賓，井梧凋葉。
衲僧拄杖知時節，千里萬里一條鐵。
偈頌一百一十七首·其一〇五
作者：釋紹曇
朝代：宋

䆉稏黄雲，精神玉粒。
熟知稼穡人，著意勤收拾，已收拾，舂石墜腰，炊香滿室。
客來唱曲賀豐年，撫髀清歡，莫嫌貧極。
偈頌一百一十七首·其一〇八
作者：釋紹曇
朝代：宋

昨宵送舊，今日迎新。
迎新送舊，費盡精神。
新舊兩頭忘記了，始知今日是元正。
不用借婆衫子拜，今年人是去年人。
偈頌一百一十七首·其一〇四
作者：釋紹曇
朝代：宋

秋菊鋪黄，茱萸裛翠。
彭澤淵明，清吟濁醉。
一年一度賞東籬，蹉過重陽總不知。
因甚如此，逐物意移。
偈頌一百一十七首·其一一
作者：釋紹曇
朝代：宋

再世唐堯，更生虞舜。
統御金輪，永膺天命。
林泉何以報生成，一縷檀烟萬佛名。
偈頌一百一十七首·其一一〇
作者：釋紹曇
朝代：宋

二月十五，瞿曇滅度。
山鳥悲春，山花泣雨。
盡大地人，有屈無伸處。
獨有瑞巖拄杖子，鐵作心腸渾不顧。
唱太平歌，歡聲滿路。
因甚如此，殲厥渠魁，澄清寰宇。
偈頌一百一十七首·其一一一
作者：釋紹曇
朝代：宋

浴乎沂，舞雩歸。
道存目擊，樂以忘機。
嗟歎奔馳途路客，拋家失業有誰知。
杜鵑啼出血，勸得幾人歸。
偈頌一百一十七首·其一一三
作者：釋紹曇
朝代：宋

五髻峰頭，怨憎會苦。
熱血相噴，重重染污。
箇樣老妖魔，慚愧今朝死。
粗茶一甌，粗香一炷，供養阿儂。
願百劫千生，驀劄相逢，好眼看承，好心攀顧。
切莫重行巇險路，背後恐遭人指註。
偈頌一百一十七首·其一一五
作者：釋紹曇
朝代：宋

撈摝群迷，示生五濁。
臭穢通身，如何洗却。
百滾洋銅澆一杓，徹骨清凉，快活快活。
偈頌一百一十七首·其一七
作者：釋紹曇
朝代：宋

諸莊收歛，幾樣心腸。
憂風憂雨，憂旱憂荒。
刈禾鐮雖云快利，要用處不犯鋒鋩。
策勳汗血，別甑炊香。
飯裏有沙如咬著，方知禾熟不臨場。
偈頌一百一十七首·其一五
作者：釋紹曇
朝代：宋

半晴半雨，釀成梅溽。
無位真人，口生白醭。
玄談發淵默之雷，妙應答傳聲之谷。
花簇簇，錦簇簇，聽不足，玩不足。
啞，六六依前三十六。
偈頌一百一十七首·其一八
作者：釋紹曇
朝代：宋

天地不仁，人心招感。
田稼如雲，一風消散。
農家血泪流，肝腸斷。
惟有林間衲子，有亦不知，無亦不管。
圓蒲擁雪衾，綴鉢盛香飯。
放憨一飽萬緣空，冷笑傍人忙似鑽。
灼然如是，萬兩黄金也合消，其或未然，切莫怪閻家打算。
偈頌一百一十七首·其一四
作者：釋紹曇
朝代：宋

苦澀菖蒲茶，膠粘青蒻粽。
嗅著鼻頭辛，咬得牙關腫。
佛病祖病蠲除，妖星怪星驚悚。
善才採藥，颺在壁根。
天師書符，抗藏衣籠。
和盤掇出宴佳賓，山鳥山花欣然。
錦綉鋪陳，笙簧品弄。
囉囉招，囉囉送，莫怪空疏，伏惟珍重。
偈頌一百一十七首·其七〇
作者：釋紹曇
朝代：宋

茅舍春深，韶華可人。
山花裛翠，烟草如茵。
況有尋幽客至，錦囊探句，藜杖挑琴。
握手松根同一笑，高風曾不護東林。
偈頌一百一十七首·其七七
作者：釋紹曇
朝代：宋

雨足龍閑，年豐民樂。
袖出刈禾鐮，大地全收却。
歸來十二峰前，別甑炊香，明璣滿鉢。
餵飽活衲僧，曲肱酣睡著。
佛法身心爛似泥，啞，醫無藥。
偈頌一百一十七首·其七五
作者：釋紹曇
朝代：宋

放下著，莫妄想。
無孔鐵鎚，半斤八兩。
面門拋擲，土曠人稀。
無業趙州元不會，鳳林徒自說吒之。
偈頌一百一十七首·其三〇
作者：釋紹曇
朝代：宋

書載五雲，綉添一線。
剝盡羣陰，天心復見。
惟有龜毛拂，今古無遷變。
松根石上笑談空，切忌隨他語脈轉。
偈頌一百一十七首·其三一
作者：釋紹曇
朝代：宋

大智洞明，十方虛徹。
玄樞妙轉，千聖迷蹤。
直饒透箐眼明，截流機峻。
須知更有向上一路在，這裡見得徹去，方知東山五祖老凍膿。
偈頌一百一十七首·其三七
作者：釋紹曇
朝代：宋

正月一，是新年。
家家慶賀，處處喧闐。
惟有拄杖子，不隨時變。
松根穩坐，石上安眠。
驀地放憨歌一曲，囉囉哩囉囉哩囉。
木人聽不足，瘦立綠蘿烟。
偈頌一百一十七首·其三三
作者：釋紹曇
朝代：宋

扭碎東山鼻孔，牽斷佛眼耳輪。
一等施呈毒手，腕頭力重千鈞。
飫饕法味，飽聽圓音。
漢室威儀重復見，紫芝香散碧巖春。
偈頌一百一十七首·其三五
作者：釋紹曇
朝代：宋

簸弄乾坤，靈蛇在掌。
露刃含霜，阿誰近傍。
殲厥渠魁未得時，蟄龍護匣牢收抗。
還他道地，劍州與太阿無兩樣。
携來剪月亭前，共聚五湖禪流，拭目縱觀，連聲稱賞。
偈頌一百一十七首·其三八
作者：釋紹曇
朝代：宋

一點心燈，寒光燦爛。
今古長明，幾人著眼。
諸方老凍膿，燒畬種粟，三呼三應，妙悟水因，眉間挂劍。
雖然列焰分輝，當暗中有明，當明中有暗。
而今拈出普請看，出格元宵，何妨賞翫。
偈頌一百一十七首·其三六
作者：釋紹曇
朝代：宋

半夜逾城，六年栖雪。
餓得腸枯，凍得骨折。
那更見明星，兩眼添重屑。
後代兒孫苦證羊，一年一度爭饒舌。
正法眼藏，宜乎向這瞎馿邊滅。
偈頌一百一十七首·其九
作者：釋紹曇
朝代：宋

國有世臣，伊周是則。
神政冰清，忠謨鯁直。
存方寸地子孫耕，黍稷非馨深種德。
美則美矣，這爭如何。
巨闢十三華藏界，藏身無迹海騰波。
偈頌一百一十七首·其九〇
作者：釋紹曇
朝代：宋

今朝二月十五，黄面瞿曇滅度。
諸方撾皷聲冤，盡是閑言長語。
一點涅槃心，無人知落處。
山花泪滴如紅雨。
偈頌一百一十七首·其九一
作者：釋紹曇
朝代：宋

久雨新晴，物情顯煥。
蝶弄海棠陰，鶑啼楊柳岸。
聲色純真，不得一半。
堪笑靈雲活眼睛，却被桃花換。
啞，瞎漢瞎漢。
偈頌一百一十七首·其九七
作者：釋紹曇
朝代：宋

九旬禁足，困魚止濼。
三月安居，鈍鳥栖蘆。
圓覺伽藍俱掃迹，釋迦彌勒是他奴。
偈頌一百一十七首·其九九
作者：釋紹曇
朝代：宋

傾倒投子油瓶，拗折龍孫頭角。
大鑪鞴裏烹煎，香透千巖萬壑。
殷勤奉供昔年高卧白雲僧，與無舌人從頭咬嚼。
咬得著，鼓舞昇平，唱村田樂。
偈頌一百一十七首·其九五
作者：釋紹曇
朝代：宋

示大家身，爲帝王母。
與佛同生，福兼寰宇。
萬國歡悰慶誕彌，蟠桃何止宴瑶池。
偈頌一百一十七首·其二
作者：釋紹曇
朝代：宋

你面黄，我面黑。
是馬是馿，各隨業力。
驀劄相牽入草窠，鼻頭香臭不爭多。
偈頌一百一十七首·其二〇
作者：釋紹曇
朝代：宋

衲僧家，無本據。
暑退凉生，任情去住。
折拄杖，挑撥紅塵堆裏人，破草鞋，踏斷枯木巖前路。
無佛處，急赴過，有佛處，不得住。
捏聚大千無寸土，業風吹上十二峰。
來，徐徐向伊道，提鞋去。
偈頌一百一十七首·其二一
作者：釋紹曇
朝代：宋

截流機，分涇渭。
清濁淺深，窮源倒底。
三脚馿子弄蹄行，踏過何曾沾著水。
芝峰家醜外揚，也是碓坊洿米。
低聲低聲，牆壁有耳。
座滿江南客，何須唱鷓鴣。
偈頌一百一十七首·其二七
作者：釋紹曇
朝代：宋

滄溟深，未必深。
須彌險，未必險。
衲僧家險崖機不可挨，深密心不可察。
拄杖子忍俊不禁，試與探測看。
深無半寸，平如鏡面。
浩大雷聲，全無雨點。
只好深雲龜六藏，佛眼迷蹤尋不見。
尋得見，瑞巖點一杯茶，徐徐向伊道，日暮窮途，家鄉尚遠。
偈頌一百一十七首·其二九
作者：釋紹曇
朝代：宋

荆棘林，大火聚。
峭壁深阬，無栖泊處。
直饒伊瞥轉一機，轉得身，通得步。
瑞巖未敢輕相許，何故鳳栖不在梧桐樹。
偈頌一百一十七首·其二二
作者：釋紹曇
朝代：宋

寒空書雁，破壁吟螿。
井梧翻葉，巖桂飄香。
無位真人，橫拖倒拽，無地埋藏。
舉世生盲人不識，分拏摸象恣猖狂。
徒勞香至子，歷魏與遊梁。
啞，鵲石何曾解放光。
偈頌一百一十七首·其二五
作者：釋紹曇
朝代：宋

拄杖子，黑粼皴。
韜藏頭角，枯槁身心。
剛被業風飄皷，忙忙入草尋人。
奔馳鳥道，簸弄馿唇。
湖海聽聞齊掩耳，只宜藏拙古巖陰。
偈頌一百一十七首·其二六
作者：釋紹曇
朝代：宋

萬疊青山，一溪流水。
幽鳥綿蠻，烟蘿鎖翠。
瑞巖活計無多，徒掛傍人唇齒。
徹骨貧窮，熏天富貴。
一陣西風丹桂香。
二三子，吾無隠乎爾。
偈頌一百一十七首·其二四
作者：釋紹曇
朝代：宋

鳳宿龍巢，宸車苔輾。
前不搆村，後不迭店。
疑殺天下人，自疑猶未免。
瞥轉一機，星馳電捲。
飛來峰刮地風寒，冷泉水滔天浪衮。
死句翻成活句傳，大冶精金經百鍊。
啞，退耕師兄，能事云周，一死何憾。
偈頌一百一十七首·其五
作者：釋紹曇
朝代：宋

入微塵，含法界。
頂𩕳機，看脚下。
須彌燈王，冰消瓦解。
偈頌一百一十七首·其五九
作者：釋紹曇
朝代：宋

前宵剪月亭邊，曲奏高山流水。
雖云獅子筋絃，品弄必資妙指，不落宮商人聳耳。
嘉州大像增百倍精神，荆溪老龍添十分活意。
正音將謂絕無聞，誰料鄭聲亂雅中，有此清彈爾。
慚愧慚愧。
偈頌一百一十七首·其五二
作者：釋紹曇
朝代：宋

一點心燈，靈明炳煥。
去古來今，清光無間。
不同萬斛金蓮，惑亂癡人賞翫。
今朝上元節，拈出普請看。
擬議尋思，空華翳眼。
偈頌一百一十七首·其五八
作者：釋紹曇
朝代：宋

一春連雨，民心憂懼。
妻子號饑，米無糴處。
珍重活衲僧福德聚，衲被蒙頭無思無慮。
九旬禁足，鈍鳥栖蘆。
三月安居，蟄蟲坏戶。
翻轉鐵面皮，嫌佛不肯做。
偈頌一百一十七首·其八一
作者：釋紹曇
朝代：宋

巖桂飄香，井梧凋葉。
活祖師機，重重漏洩。
見得分明眼似眉，道得完全舌如結。
諸人要知親切句麽，蒲團三月冷如冰，今朝穩坐，靜聽渠分說。
偈頌一百一十七首·其八八
作者：釋紹曇
朝代：宋

兆應豐年，單明一色。
玉作樓臺，銀連巷陌。
新晴人喜賀元正，不識春山頭併白。
偈頌一百一十七首·其八六
作者：釋紹曇
朝代：宋

十方義聚，和氣如春。
非魔非佛，無主無賓。
食法二輪能妙轉，不虛剪月過書雲。
聞韶不知味，門戶喜重新。
偈頌一百一十七首·其六
作者：釋紹曇
朝代：宋

杓柄短長，鍋兒大小，家醜無端花擘了。
狼籍不小，慚惶不少。
藏主師兄，平跋則个。
偈頌一百一十七首·其六一
作者：釋紹曇
朝代：宋

三月休征，修文偃武。
治格太平，生靈鼓舞。
無端塞馬嘶風，又欲揚塵簸土。
密運機籌，肅行師旅。
塞北安南一戰收，生死冤魔都掃去。
重賞元勳，凱歌聲撼芝峰路。
偈頌一百一十七首·其六七
作者：釋紹曇
朝代：宋

向上機，頂門眼。
察秋毫處暗昏昏，透險崖中平坦坦。
三世諸佛，正視無門，白牯狸奴，活埋何限。